MAIWP lulus peruntukan RM50 juta bantu golongan terjejas PKP
Oleh KOSMO!

6 September 2020, 4:31 pm
Oleh NOOR HAYATI MAMAT
HULU TERENGGANU – Majlis Agama Islam Wilayah Persekutuan(MAIWP) telah meluluskan peruntukan hampir RM50 juta untuk membantu golongan berkelayakan yang terjejas ekoran pelaksanaan Perintah Kawalan Pergerakan (PKP) mulai 18 Mac lalu.
Ketua Pegawai Eksekutif MAIWP, Datuk Akbar Samon berkata, bantuan tersebut bukan sahaja disalurkan kepada golongan sasaran yang menetap di Kuala Lumpur, Putrajaya dan Labuan malah di seluruh negara termasuk Pantai Timur.
Beliau berkata, peruntukan RM50 juta tersebut digunakan untuk membantu golongan terjejas akibat PKP berkenaan dan ia tidak termasuk 30 skim bantuan zakat sedia ada di MAIWP.
“MAIWP mengambil pendekatan turun padang ke seluruh negara melalui Yayasan Taqwa Wilayah Persekutuan untuk menyantuni umat Islam yang memerlukan di seluruh negara.
“Antara golongan sasaran ialah golongan B40 (berpendapatan rendah) dan geladangan,” katanya selepas menyampaikan bantuan sempena program Ziarah Kasih Zon Pantai Timur di Dewan Sivik Kampung Buluh, Kuala Berang di sini hari ini.

Pada program anjuran Kelab Bowling MAIWP berkenaan, seramai 210 asnaf, empat masjid, tiga surau dan maahad tahfiz menerima sumbangan berupa barangan keperluan dan wang tunai yang berjumlah keseluruhan RM70,000.
Akbar berkata, pemberian sumbangan itu akan diteruskan kepada golongan terjejas sehingga Perintah Kawalan Pergerakan Pemulihan (PKPP) ditamatkan. – K! ONLINE


Empat lelaki gagal bawa lebih 1.3 tan daun ketum ke Kelantan
Oleh KOSMO!

6 September 2020, 4:13 pm
GERIK – Polis Perak berjaya menggagalkan cubaan penyeludupan daun ketum rentas negeri apabila menahan empat lelaki bersama lebih satu tan daun tersebut dalam sekatan jalan raya di Kilometer 9, Jalan Raya Timur-Barat Gerik-Jeli berhampiran Sungai Lebey di sini Jumaat lalu.
Dalam pemeriksaan sekitar pukul 9 malam itu, polis menahan pacuan empat roda jenis Isuzu D-Max dan kenderaan pelbagai guna (MPV) Chery Eastar yang sarat dengan 133 bungkusan berisi 1.33 tan daun ketum dinaiki empat lelaki tersebut.
Ketua Polis Daerah Gerik, Superintendan Zulkifli Mahmood berkata, polis kemudian menahan kesemua suspek berusia 27 hingga 37 tahun itu bersama daun ketum yang dianggarkan bernilai RM13,000.
“Pemeriksaan terhadap kenderaan Isuzu D-Max menemui 68 bungkusan plastik hitam di bahagian but dan polis turut menemui 65 lagi bungkusan di dalam kenderaan MPV yang tiba 20 minit kemudian.
“Kedua-dua kenderaan terbabit serta barang rampasan disita dan dibawa ke Bahagian Siasatan Jenayah Narkotik untuk pemeriksaan lanjut,” katanya pada sidang akhbar di Ibu Pejabat Polis Daerah (IPD) Gerik di sini hari ini.
Menurutnya, kesemua suspek yang berasal dari Kelantan itu dipercayai secara bersama dan mereka berkonvoi lebih 300 kilometer untuk mendapatkan bekalan daun ketum dari Kedah.

“Modus operandi mendapati mereka yang mengambil upah antara RM300 dan RM500 menuju ke Sik, Kedah sebelah pagi untuk ambil daun ketum tersebut sebelum bawa semula ke Pasir Mas, Kelantan.
“Aktiviti itu dipercayai aktif sejak sebulan yang lalu berikutan suspek mendapat upah bagi setiap perjalanan selain permintaan tinggi terhadap bekalan daun tersebut,” katanya.
Zulkifli berkata, kesemua suspek direman untuk siasatan mengikut Seksyen 30(3) Akta Racun 1952.
“Tangkapan itu merupakan kejayaan terbesar tahun ini dan IPD Gerik berjaya merampas 2.7 tan daun ketum serta 276.8 liter air ketum membabitkan 49 kes sepanjang Januari hingga Ogos lalu dengan melakukan 62 tangkapan,” katanya. – K! ONLINE


20,000 maklum balas PTPN diterima sejak Ogos
Oleh KOSMO!

6 September 2020, 4:11 pm
Oleh ROHANA MOHD. NAWI
KOTA BHARU – Kementerian Perpaduan Negara sudah menerima hampir 20,000 maklum balas seluruh negara berhubung Pelan Tindakan Perpaduan Negara (PTPN) yang bermula Ogos lalu.
PTPN bertujuan mengumpulkan input tentang kefahaman rakyat mengenai cita-cita Rukun Negara dengan jumlah tersebut diperoleh secara harian menerusi sesi maklum balas rakyat di semua negeri, daerah dan sehingga ke akar umbi.
Menterinya, Datuk Halimah Mohamed Sadique berkata, pihak kementerian juga akan turun bertemu dengan ketua-ketua blok, peneroka Felda, Ikatan Relawan Rakyat (Rela) untuk mendapatkan maklum balas daripada mereka untuk PTPN ini.
Beliau berkata, bagi mengembangkan informasi mengenai PTPN, pihaknya akan bekerjasama dengan Universiti Sains Malaysia (UMK) untuk meningkatkan kefahaman perpaduan baru kepada rakyat melalui pelbagai kaedah penyampaian.
“Program ini juga memberi peluang, mendapatkan pandangan dan cadangan daripada pelbagai latar belakang dan agama berkaitan PTPN melalui teras-teras yang strategik.

“Sebelum ini, kita telah menandatangani perjanjian Menandatangani Memorandum Persefahaman (MoU) dengan Universiti Kebangsaan Malysia (UKM) ,” katanya.
Beliau berkata demikian pada sidang akhbar selepas Majlis Pelancaran Seisi Maklum Balas Rakyat Berhubung PTPN 2021-2025 Peringkat Negeri Kelantan Dan Majlis Menandatangani MoU antara Kementerian Perpaduan Negara dan UMK di sini hari ini.
Majlis disempurnakan oleh Menteri Besar Kelantan, Datuk Ahmad Yakob.
Pada majlis itu Ahmad Yakob menyerahkan Dokumen Mou kepada Naib Canselor UMK, Profesor Datuk Dr. Noor Azizi Ismail.
Tambah Halimah, selain UMK, kerjasama dengan UKM juga bagi melaksanakan kajian berilmiah yang dapat membantu kementerian merangka dasar perpaduan negara. – K! ONLINE


Barangan keperluan cukup sepanjang PKPP
Oleh LUQMAN RIDHWAN MOHAMED NOR

6 September 2020, 4:39 pm
Oleh RIDZAUDDIN ROSLAN
KUALA LUMPUR- Orang ramai tidak perlu bimbang terhadap bekalan barangan keperluan sepanjang tempoh Perintah Kawalan Pergerakan Pemulihan (PKPP) ekoran ia kekal mencukupi.
Menteri Kanan Pertahanan, Datuk Seri Ismail Sabri Yaakob berkata, secara keseluruhan bekalan barangan keperluan mencukupi selain mampu menampung keperluan dalam negara secara berterusan dan mudah diperoleh.
“Penguat kuasa Kementerian Perdagangan Dalam Negeri dan Hal Ehwal Pengguna (KPDNHEP) telah membuat pemantauan harian ke atas 12 jenis bekalan barangan di 654 premis perniagaan termasuk 487 (peruncit) dan 139 (pengilang).
“Selain itu, penguatkuasa KPDNHEP turut membuat 872 pemeriksaan khas pematuhan prosedur operasi standard (SOP) PKPP dan mendapati semua premis diperiksa mematuhi arahan ditetapkan,” katanya menerusi satu kenyataan di sini tadi.
Katanya, kerajaan ingin menggesa pengusaha dan orang ramai supaya kekal mengamalkan kawalan kendiri termasuk penjarakan fizikal ketika aktiviti jual beli barangan. – K! ONLINE


Lelaki kudung tangan antara ditahan AADK
Oleh KOSMO!

6 September 2020, 5:24 pm
Oleh AZAHAR HASHIM
KULIM – Seorang lelaki orang kelainan upaya (OKU) merupakan antara sembilan individu disyaki penagih dadah yang ditahan Agensi Antidadah Kebangsaan (AADK) Daerah Kulim dalam Ops Cegah di sekitar daerah ini awal pagi tadi.
Ketua Pegawai AADK Daerah Kulim, Sabarinah Aliuddin berkata, suspek yang kudung tangan kanan berusia 50 tahun itu ditahan di sebuah rumah di Lunas dekat sini kira-kira pukul 3 pagi tadi.
Kata beliau, pemeriksaan mendapati OKU yang tidak bekerja itu tinggal bersama isteri dan dua orang anak serta seorang adik lelakinya.
“Hasil soal siasat, kita mendapati lelaki terbabit terlibat dalam penagihan dadah sejak empat tahun lalu yang mana isterinya menyara keluarga dengan bekerja di sebuah kilang di sini,” katanya di sini hari ini.
Menurut Sabarinah, suspek didapati positif dadah jenis methamphetamine.

Dalam pada itu, ujar beliau, operasi yang dilakukan berdasarkan maklumat orang awam itu melibatkan 10 anggota penguat kuasa AADK di kawasan sekitar Lunas, Padang Serai dan Labu Besar dari pukul 11 malam semalam hingga pukul 3 pagi tadi.
“Seramai sembilan individu berusia 19 hingga 50 tahun ditahan dalam operasi itu.
“Tiga daripada mereka positif dadah jenis methamphetamine sementara enam lagi yang didapati negatif dadah dibebaskan,” ujarnya.
Tambahnya, tiga lelaki termasuk (OKU) itu disiasat di bawah Seksyen 3(1) Akta Penagih Dadah (Rawatan & Pemulihan ) 1983 pindaan 1998. – K! ONLINE


227 individu dikompaun tidak patuh SOP
Oleh EDDY AQMAL MOHAMED HAMIDI

6 September 2020, 7:25 pm
PETALING JAYA – Seramai 227 individu dikenakan kompaun selepas didapati tidak mematuhi prosedur operasi standard (SOP) penjarakan sosial di tiga buah premis pusat hiburan di sini semalam.
Ketua Polis Daerah Petaling Jaya, Asisten Komisioner Nik Ezanee Mohd Faisal berkata, ketiga-tiga pusat hiburan di Kelana Jaya, Damansara serta Petaling Jaya itu diserbu dalam Ops Noda susulan maklumat dan risikan yang dilakukan.
“Pemeriksaan yang dilakukan di ketiga-tiga pusat hiburan itu mendapati pengunjung yang hadir tidak mematuhi sop yang telah ditetapkan dan pihak polis seterusnya mengenakan kompaun kepada 227 individu.
“Kompaun dikeluarkan kepada pengunjung setelah didapati melanggar peraturan di bawah Akta Peraturan Peraturan Pencegahan dan Pengawalan Penyakit Berjangkit (Langkah-langkah di dalam kawasan tempatan jangkitan)(No.2)(Pindaan)2020,” tegas beliau.
Tambah Nik Ezanee, pihak polis turut menahan seorang lelaki tempatan yang berperanan sebagai penjaga premis serta empat pekerja warga asing.
“Semakan yang dilakukan mendapati premis tersebut tidak mempunyai lesen perniagaan termasuk menjual minuman keras tanpa lesen dan menggaji pekerja warga asing tanpa permit kerja yang sah.

“Susulan itu, pihak polis telah merampas sebuah komputer riba, sebuah mesin pembancuh termasuk 15 botol arak pelbagai jenama,” tegas beliau.
Tambah Nik Ezanee, pihak Ibu Pejabat Polis Daerah (IPD) Petaling Jaya akan terus memantau dan mengambil tindakan kepada mana-mana pihak yang tidak mematuhi peraturan sepanjang perintah Kawalan Pergerakan Pemulihan (PKPP) dilaksanakan.- K!ONLINE


KPDNHEP tahan tiga peniaga pakaian tiruan di Dungun
Oleh MOHD AZLI ADLAN

6 September 2020, 6:25 pm
DUNGUN – Tiga peniaga ditahan penguat kuasa Kementerian Perdagangan Dalam Negeri dan Hal Ehwal Pengguna (KPDNHEP) kerana disyaki menjual pakaian berjenama tiruan dalam tiga serbuan berasingan hari ini.
Serbuan sekitar daerah ini bermula pada pukul 8.15 pagi itu turut merampas 1,224 helai pakaian yang disyaki mempunyai cap dagangan tiruan bernilai keseluruhan RM30,230.
Ketua KPDNHEP Cawangan Dungun, Muhammad Khairuddin Ali @ Abdul Aziz berkata, anggota penguat kuasa turut menahan tiga lelaki berusia dalam lingkungan 30 hingga 35 tahun yang merupakan peniaga pakaian terbabit.
“Serbuan di tiga premis perniagaan tersebut dilakukan selepas mendapat aduan berhubung penjualan pakaian tiruan berjenama berkenaan.
“Operasi tersebut turut disertai wakil pemilik cap dagang berdaftar itu,” katanya kepada pemberita di sini hari ini.
Muhammad Khairuddin berkata, ketiga-tiga suspek ditahan bagi membantu siasatan mengikut Seksyen 102 (1) (c) Akta Cap Dagangan 2019.

Jika sabit kesalahan, hukuman denda RM10,000 bagi setiap barang tiruan mempunyai cap dagangan berdaftar atau dipenjara sehingga tiga tahun atau kedua-duanya jika sabit kesalahan. – K! ONLINE


Enam kes baharu Covid-19, dua di Kluster Benteng LD
Oleh KOSMO!

6 September 2020, 5:43 pm
Oleh SITI A’ISYAH SUKAIMI
PUTRAJAYA – Sebanyak enam kes baharu Covid-19 dilaporkan hari ini menjadikan jumlah kes positif sebanyak 9,397 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada enam kes tersebut, tiga kes adalah penularan tempatan termasuk Kluster Benteng LD, manakala tiga lagi kes import.
Beliau berkata, dua daripada tiga kes penularan tempatan dilaporkan di Kluster Benteng LD membabitkan warganegara iaitu ke-9,395 dan kes ke-9,396.
“Kes ke-9,395 merupakan kontak rapat kepada kes ke-9,351 yang mana kes bergejala pada 1 September dan dimasukkan ke Hospital Tawau pada 2 September.
“Dia dikesan positif dan dipindahkan ke Unit Rawatan Rapi (ICU) untuk mendapat rawatan lanjut,” katanya dalam satu kenyataan akhbar di sini hari ini.

Beliau berkata, kes ke-9,396 pula adalah anak saudara kepada kes ke-9,395 serta dikesan positif pada 5 September dan dimasukkan ke Hospital Tawau untuk rawatan.
“Sehingga hari ini, seramai 776 orang telah disaring dalam kluster ini di Lahad Datu dan Tawau, Sabah,” katanya.
Noor Hisham berkata, satu lagi kes penularan tempatan membabitkan warga Malaysia di Pulau Pinang iaitu kes jangkitan pernafasan akut teruk dikesan di sebuah pusat perubatan dan kini sedang mendapat rawatan di Hospital Pulau Pinang.
Katanya, tiga kes import pula membabitkan warga asing yang mendapat jangkitan dari Indonesia dan Bangladesh. -K! ONLINE


Lelaki kunyah lidah biawak hidup dikecam lagi
Oleh EDDY AQMAL MOHAMED HAMIDI

6 September 2020, 5:18 pm
KUALA LUMPUR – Seorang lelaki yang sebelum ini dikecam netizen kerana perbuatannya menggigit lidah seekor biawak masih hidup dikesan mengulangi lagi perbuatan kejam itu dengan memuat naik satu video mengunyah ulat bulu hidup-hidup.
Klip video berdurasi 56 saat yang dimuat naik di laman Facebook Persatuan Haiwan Malaysia (Animal Malaysia) itu mendapat lebih 9,600 tontonan dan dikongsi sebanyak 102 kali sejak pukul 2 petang tadi.
Animal Malaysia menerusi satu kenyataan di laman Facebook menyelar perbuatan lelaki itu dan menyifatkan ia sebagai melanggar prinsip moral masyarakat Malaysia.
“Amalan memakan haiwan yang masih hidup bukanlah budaya di negara ini dan perbuatan itu melanggar prinsip moral masyarakat Malaysia.
“Secara tidak sedar juga, perlakuan mengunyah haiwan liar tanpa lesen memburu dan memakan haiwan liar begini apatah lagi kunyah hidup-hidup tanpa penyembelihan atau pembunuhan secara betul merupakan perlakuan bertentangan Akta Pemuliharaan Hidupan Liar 2010,” katanya.
Jelas kenyataan itu, mana-mana pelaku yang menunjukkan aksi bertentangan begini, jika cukup maklumat keberadaan pelaku, dia bakal berdepan tindakan mengikut peruntukan undang-undang yang ada.

“Perlakuan ini dikesan di Sungai Petani, Kedah dan maklumat mengenai kejadian serta alamat lengkap pelaku telah dipanjangkan kepada Jabatan Perhilitan Negeri Kedah untuk didikan terhadap pelaku,” tegasnya.
Sementara itu, pemilik akaun Facebook bernama Ara Sarah mempersoalkan mengapa individu berkenaan masih dibiarkan bebas.
“Bukan ke dia yang makan lidah biawak tempoh hari? Kenapa masih dibiarkan bebas, lepas ini entah apa lagi yang dia makan. Tolonglah ambil tindakan segera!,” katanya.
Seorang lagi pengguna, Nava Bai, menggesa pihak berkuasa mengambil tindakan segera ke atas lelaki berkenaan agar dapat menjadi pengajaran kepada semua.
“Tidak cukup didikan sahaja, harus disaman juga barulah dapat pengajaran untuk semua,” ujarnya.-K! ONLINE


Bekas tentera diseru berdaftar dengan JHEV
Oleh KOSMO!

6 September 2020, 7:32 pm
Oleh ZAKI SALLEH
BUKIT MERAH – Sikap ambil mudah tentang soal kebajikan dalam kalangan bekas tentera wajar diubah selain perlu ambil peduli tentang hak mereka sepertimana ditetapkan menerusi Jabatan Hal Ehwal Veteran Angkatan Tentera Malaysia (JHEV ATM).
Pengarah JHEV ATM Perak, Mejar Hasanuddin Othman berkata, ini berikutan ada segelintir bekas tentera yang mendakwa nasib mereka diabaikan sedangkan apa yang berlaku adalah sebaliknya.
“Ini kerana masih ramai dalam kalangan bekas tentera tidak berhubungan dengan JHEV walaupun kita sentiasa membuat makluman menerusi media seperti akhbar dan televisyen, namun ramai meminggirkan diri enggan menyertai persatuan.
“Pada masa sama, JHEV Perak turut aktif menjejak bekas-bekas pesara tentera kerana dengan cara ini ia akan memudahkan kita membantu mereka apabila diperlukan,” katanya.
Beliau ditemui selepas hadir merasmikan Mesyuarat Agung kedua Persatuan Veteran Tentera Udara Diraja Malaysia (PVTUDM) Perak di Dewan Sebarau, Bukit Merah Laketown Resort di sini semalam.

Hadir sama Pemangku Pengerusi PVTUDM Perak, Shahrin Osman.
PVTUDM kini mempunyai kira-kira 400 ahli yang aktif seluruh Perak dan masih giat mengesan lebih ramai bekas tentera sebagai usaha untuk terus membantu mereka.
Mengulas lanjut kata Hasanudin, JHEV menyediakan pelbagai kemudahan kebajikan kepada bekas tentera, justeru mereka perlulah berdaftar dan aktif dalam persatuan.
“Pada 1 September lalu, kerajaan telah meluluskan peruntukkan khas untuk membantu anak-anak bekas anggota yang berjaya melanjutkan pelajaran ke institusi pengajian tinggi swasta terpilih dengan bantuan sekali bayar sebanyak RM1,000 bagi diploma dan RM1,500 untuk ijazah,” katanya.-K! ONLINE


Ketua Geng Jahan diberkas polis
Oleh KOSMO!

6 September 2020, 1:20 pm
Oleh ISKANDAR SHAH MOHAMED
KLANG – Persembunyian seorang wanita etnik Rohingya yang merupakan ketua kumpulan samun bersenjata dan pecah rumah ‘Geng Jahan’ tidak bertahan lama apabila diberkas polis semalam.
Suspek berusia 30 tahun itu ditahan di sebuah inap desa di Pantai Morib, Kuala Langat, kira-kira pukul 2.30 pagi dalam operasi turut disertai Jabatan Siasatan Jenayah (JSJ) Ibu Pejabat Polis Kontinjen (IPK) Selangor.
Ketua Polis Daerah Klang Utara, Asisten Komisioner Nurulhuda Mohd. Salleh berkata,  dalang utama itu dicekup hasil siasatan dan penahanan ke atas enam ahli geng tersebut sejak 28 Ogos lalu.
“Penahanan wanita itu kemudiannya membawa kepada serbuan di sebuah inap desa di Taman Ria, Jenjarom.
“Kita turut menahan seorang lelaki tempatan berusia 39 tahun kerana dipercayai telah memajak sejumlah emas yang dicuri geng tersebut,” katanya dalam satu kenyataan di sini, hari ini.

Kata Nurulhuda turut dirampas adalah sebuah kereta Proton Wira, surat pajak gadai, beg, telefon bimbit dan sejumlah wang.
Ujar beliau, hasil ujian saringan air kencing terhadap suspek wanita itu mendapati positif dadah jenis Methamphetamine.
“Wanita itu direman selama empat hari sehingga Selasa ini bagi membantu siasatan manakala lelaki tempatan tersebut diberi jaminan polis.
“Kes disiasat mengikut Seksyen 395/397 Kanun Keseksaan,” katanya.
Kosmo! sebelum ini melaporkan Geng Jahan yang didalangi etnik Rohingya lumpuh dengan tertangkapnya enam suspek dalam beberapa siri serbuan.
Geng tersebut bergiat aktif di tiga daerah termasuk Kuala Selangor dan Kuala Langat sejak Februari lalu dengan beroperasi pada waktu malam hingga awal pagi.
Mereka yang memiliki kad Pesuruhjaya Bangsa-Bangsa Bersatu Bagi Pelarian (UNHCR) itu dikatakan bergerak secara berkumpulan dengan menaiki kereta Perodua Alza dan turut menjadikan pejalan kaki sebagai sasaran utama. – K! ONLINE


Suspek kemalangan tular direman tiga hari
Oleh EDDY AQMAL MOHAMED HAMIDI

6 September 2020, 3:25 pm
KUALA LUMPUR – Pemandu kenderaan utiliti sukan (SUV) jenis Volvo XC 60 yang ditahan kelmarin susulan satu kemalangan tular di Jalan Klang Lama di sini direman tiga hari bagi membantu siasatan.
Ketua Polis Daerah Dang Wangi, Asisten Komisioner Mohd. Fahmi Visuvanathan Abdullah berkata, suspek seorang lelaki tempatan berusia 35 tahun dan ujian air kencing yang dilakukan semalam mendapati dia positif dadah.
“Susulan itu, suspek yang bekerja sebagai peniaga ikan masin kini ditahan reman selama tiga hari hingga 8 September ini bagi membantu siasatan.
“Kes disiasat di bawah Seksyen 15(1)(a) Akta Dadah Berbahaya 1952,” tegas beliau.
Kosmo! hari ini melaporkan tentang satu kejadian tular melibatkan dua buah kenderaan yang bertembung selepas sebuah kereta SUV jenis Volvo XC 60 memasuki laluan bertentangan dan melanggar sebuah kereta Perodua Myvi.
Kedua-dua pemandu kenderaan terlibat kemudiannya diminta untuk tampil ke balai polis bagi membantu siasatan sebelum pemandu kereta Volvo XC 60 ditahan kerana didapati positif dadah.

Difahamkan, ujian air kencing yang dilakukan mendapati suspek positif dadah jenis methamphetamine, amphethamine, benzodiazepine dan ketamin. – K!ONLINE


Siti Sarah mohon maaf hina Orang Asli
Oleh NUR EMIRA SAIZALI

6 September 2020, 12:42 pm
KUALA LUMPUR – Rentetan daripada video menghina rambut Orang Asli, penyanyi dan usahawan, Siti Sarah memohon maaf atas ketelanjuran kata-katanya tempoh hari.
Siti Sarah atau nama sebenarnya Siti Sarah Raissuddin, 35, memberitahu, dia tidak pernah terlintas untuk menyentuh sensitiviti mana-mana pihak khususnya masyarakat Orang Asli.
Katanya, sebagai manusia, semua pihak tidak terlepas daripada melakukan kesilapan.
“Atas insiden yang berlaku ini juga, saya ingin menyusun sepuluh jari memohon maaf kepada semua rakyat Malaysia terutamanya kepada masyarakat Orang Asli.
“Saya amat berharap permohonan maaf saya ini diterima kerana perkara itu bukanlah sesuatu yang disengajakan,” katanya dalam satu kenyataan media hari ini.
Tambah penyanyi lagu Kesetiaan itu, dia juga sudah menerima permohonan maaf daripada pengarah syarikat House of Ridz Okumura Sdn. Bhd., Ridzo Okumura yang memuat naik video perbualan tersebut.

CIAPAN pengguna Twitter berhubung video tular Sarah hina Orang Asli.
“Permohonan maaf itu ekoran dia memuat naik video perbualan kami tanpa mendapat izin saya terlebih dahulu sehingga menjadi tular.
“Insiden tersebut sedikit sebanyak telah menjejaskan reputasi saya sebagai penyanyi dan usahawan,” ujarnya.
Tambah isteri kepada pelawak terkenal Shuib itu, sepanjang lebih dua dekad berada dalam industri seni tanah air, dia sangat mementingkan etika dalam setiap perkara yang dilakukan.
“Perkara itu termasuklah setiap hantaran yang ingin dimuat naik dalam media sosial.
“Saya percaya segala perbuatan akan menjadi perhatian masyarakat. Diharap isu ini tidak akan diperbesarkan lagi dan kenyataan ini akan menjadi yang pertama dan terakhir daripada saya,” katanya lagi.
Terdahulu, Siti Sarah dikecam teruk oleh netizen sejak kelmarin selepas videonya menghina kualiti rambut Orang Asli tular dalam media sosial. – K! ONLINE


KPKB terima modal pusingan koperasi lebih RM1.5 juta
Oleh KOSMO!

6 September 2020, 2:37 pm
Oleh ZULHANIFA SIDEK
KOTA BHARU – Koperasi Permodalan Kelantan Berhad ( KPKB) menerima pinjaman tabung modal pusingan lebih RM1.5 juta daripada Kementerian Pembangunan Usahawan dan Koperasi di sini semalam.
Yang Dipertua KPKB, Ramilan Abd. Rahman berkata, sebanyak RM1.5 juta digunakan bagu membiayai modal pusingan aktiviti Ar-Rahn manakala RM50,000 lagu untuk jual beli emas terpakai.
Katanya, pinjaman tabung berkenaan dapat merancakkan lagi aktiviti kredit kepada ahli anggota Permodalan Kelantan Berhad (PKB) dan pajak gadai serta meningkatkan lagi taraf sosia-ekonomi rakyat melalui penyertaan mereka dalam perniagaan Ar-Rahn.
“Sejak KPKB tubuhkan pada tahun 1997, kini ahli yang merupakan anggota PKB seramai 353 orang dan bermatlamat menjadi koperasi terbaik di Kelantan serta Malaysia.
“KPKB kini mempunyai 32 cawangan di seluruh Malaysia secara usahasama dengan KPB dengan pengeluaran pinjaman sebanyak RM600 juta pada tahun 2019 dan menyasarkan tahun ini adalah RM1 billion,” katanya.

Beliau berkata demikian pada Majlis Penyerahan Mock Cheque Pinjaman Tabung Modal Pusiangan oleh Timbalan Menteri Pembangunan Ushawan dan Koperasi, Datuk Wira Mas Ermieyati Samsudin.
Hadir sama, Pengerusi KPKB, Azly Othman dan Naib Pengerusi Eksekutif Operasi dan Kawal Selia, Suruhanjaya Koperasi Malaysia, Abas Abu Bakar.
Mengulas lanjut, menurut Ramilan, KPKB terus berkembang apabila dilantik sebagai pengurusan francais Ar-Rahn melalui Franchise Management (FMC) sehingga mempunyai lima syarikat francaisi dengan 52 cawangan dibawahnya.
“Terbaharu KPKB, melalui anak syarikat Xtra Biz Sdn. Bhd. telah bekerjasama dengan Duhaloka Pit untuk membangunkan sistem E-Rahn yang menggunakan konsep Tawarruq”.
“Sietem iru memudahkan Suruhanjaya Koperasi Malaysia sebagai badan pemantau untuk mendapatkan statistik pelaporan dengan mudah secara semasa serta pengguna juga dapat membuat capaian melalui aplikasi yang dibangunkan bersama,” ujarnya. – K! ONLINE


KPKT usul undang-undang lebih tegas
Oleh NORLIDA AKMAR IDROS

6 September 2020, 1:04 pm
ALOR SETAR – Kementerian Perumahan dan Kerajaan Tempatan (KPKT) akan mengusulkan rang undang-undang di bawah Akta Kerajaan Tempatan bagi membolehkan tindakan lebih tegas dikenakan ke atas pengilang yang mengakibatkan pencemaran termasuk sumber bekalan air.
Menterinya, Zuraida Kamaruddin berkata, tindakan itu dibuat selepas pihaknya mendapati terdapat kelompongan dalam undang-undang sedia ada.
“KPKT maklum ada kelompongan dalam undang-undang itu dan kita memang dalam persediaan rang undang-undang untuk penguatkuasaan lebih tegas dikenakan kepada pengilang seperti ini (menjadi punca pencemaran air),” katanya.
Beliau berkata demikian ketika diminta mengulas mengenai penguatkuasaan pihak berkuasa tempatan (PBT) berhubung isu pencemaran sumber bekalan air di Lembah Klang sehingga mengakibatkan kira-kira lima juta penduduk terputus bekalan air.
Terdahulu, Zuraida mengadakan kunjungan hormat ke atas Menteri Besar Kedah, Muhammad Sanusi Md. Nor di pejabatnya di Wisma Darul Aman di sini hari ini.
Beliau pada masa sama berkata, gangguan bekalan air di Lembah Klang itu turut melibatkan penduduk di kira-kira 5,000 unit Projek Perumahan Rakyat (PPR) Lembah Subang I dan Lembah Subang II.

“Saya berharap Kerajaan Negeri Selangor ambil serius kerana masalah ini kerap berulang dan boleh dikatakan berlaku hampir setiap tahun bagaikan satu ‘fiesta’ tiada air,” katanya.
Tambahnya, penyelesaian secara lebih menyeluruh perlu dilakukan bagi memastikan isu pencemaran sumber bekalan air tidak lagi berlaku selepas ini.
“Kejadian ini kerap berlaku dan ia hanya menyusahkan rakyat di Selangor,” katanya.-K! ONLINE


Tiga lelaki terlepas ke tali gantung
Oleh MOHD SHARKAWI LONDING

6 September 2020, 12:57 pm
JOHOR BAHRU – Mahkamah Tinggi di sini hari ini melepaskan dan membebaskan tiga lelaki yang dituduh membunuh bersubahat melakukan perbuatan jenayah bunuh terhadap seorang lelaki di sebuah stesen minyak di Jalan Sri Pelangi, Taman Pelangi tiga tahun lalu.
Pesuruhjaya Kehakiman Dr. Shahnaz Sulaiman melepas dan membebaskan Gan Jia Ji, 22; Yip Kah Hou, 26; dan Woon Kian Hui, 25, selepas pihak pendakwaan gagal membuktikan prima facie di akhir kes pendakwaan.
Dalam keputusannya, Shahnaz berkata, terdapat beberapa alasan yang menyebabkan kesemua tertuduh dilepas dan dibebaskan antaranya bukti rakaman kamera litar tertutup (CCTV) yang tidak jelas dan kabur untuk mengaitkan mereka melakukan pembunuhan itu.
“Mahkamah juga mendapati pihak pendakwaan juga gagal membuktikan ujian asid deoksiribonukleik (DNA) terhadap darah yang ditemui di lokasi kejadian selain tiada siasatan dilakukan terhadap bukti alibi.
“Pendakwaan juga gagal mengaitkan kereta jenis BMW yang digunakan untuk melakukan jenayah tersebut dengan kesemua tertuduh,” katanya ketika membaca penghakimannya.
Mengikut kertas pertuduhan, Jia Ji selaku tertuduh pertama didakwa dengan niat bersama lima yang masih bebas melakukan kesalahan membunuh dengan menyebabkan kematian Tan Aik Chai, 44.

Perbuatan itu didakwa dilakukan di sebuah kawasan stesen minyak di Jalan Sri Pelangi, Taman Pelangi di sini pada pukul 7.30 malam, 17 Disember 2017.
Manakala Kah Hou dan Kian Hui didakwa bersama dua lagi yang masih bebas dengan niat melakukan persubahatan jenayah untuk membunuh mangsa, lokasi dan waktu yang sama.
Mereka didakwa mengikut Seksyen 302 Kanun Keseksaan yang dibacakan bersama Seksyen 109 dan Seksyen 34 Kanun Keseksaan yang memperuntukan hukuman gantung sampai mati, jika sabit kesalahan.
Terdahulu, pada 17 Disember 2017 media melaporkan seorang lelaki maut ditikam dan digilis dengan sebuah kereta di sebuah stesen minyak di Jalan Sri Pelangi, Taman Pelangi di sini.
Dalam kejadian pada pukul 7.30 malam itu, Tan Aik Chai, 44, meninggal dunia di tempat kejadian.
Sebelum itu, mangsa bersama isterinya seorang warga asing berusia 20-an menaiki sebuah kereta Volkswagen Polo berhenti di stesen minyak itu untuk mengisi angin tayar kereta.
Mangsa dihampiri sebuah kereta BWM dinaiki sekumpulan lelaki sebelum dia ditarik dan ditikam selain dilanggar serta digilis. – K! ONLINE


161 pelanggan pub dikompaun tidak amal SOP
Oleh EDDY AQMAL MOHAMED HAMIDI

6 September 2020, 12:53 pm
PETALING JAYA – Seramai 161 orang pelanggan yang didapati tidak mematuhi prosedur operasi standard (SOP) penjarakan fizikal dikompaun selepas sebuah pub di Damansara Utama di sini diserbu polis malam tadi.
Pegawai Turus Bahagian Siasatan Jenayah Maksiat, Kongsi Gelap dan Perjudian (D7) Selangor, Deputi Superintendan Zuhairee Mohamad Rashid berkata, serbuan dilakukan kira-kira pukul 10.30 malam oleh sepasukan pegawai dan anggota dari D7 Ibu Pejabat Polis Kontinjen (IPK) Selangor susulan maklumat dan risikan yang dilakukan.
“Pemeriksaan yang dilakukan di premis itu mendapati ia padat dengan pelanggan dan tidak mengamalkan SOP penjarakan fizikal seperti yang telah ditetapkan oleh kerajaan.
“Tiada sebarang tangkapan atau rampasan yang dilakukan dalam serbuan tersebut namun seramai 161 individu berusia 21 hingga 54 tahun yang berada di dalam premis itu telah dikenakan kompaun,” katanya dalam satu kenyataan di sini hari ini.
Menurut Zuhairee, semakan mendapati premis berkenaan memiliki lesen operasi yang sah namun tidak mengamalkan SOP penjarakan sosial seperti yang sepatutnya. – K! ONLINE


Yadim tidak lupakan banduan
Oleh KOSMO!

6 September 2020, 2:39 pm
Oleh ROSLIZA MOHAMED
KOTA BHARU – Yayasan Dakwah Islam Malaysia (Yadim) sentiasa mengekalkan peranan dalam menyampai dakwah kepada pelbagai peringkat golongan termasuk yang bermasalah bagi memberi manfaat kepada mereka.
Timbalan Menteri di Jabatan Perdana Menteri (Hal Ehwal Agama) Ahmad Marzuk Shaary berkata, golongan seperti banduan adalah wajar diberi ilmu keagamaan dan motivasi.
“Ini kerana mereka adalah sebahagian yang perlu diberi sedikit ilmu berkaitan, supaya tidak terus lupa akan asal usulnya.
“Aktiviti keagamaan ini juga demi kebaikan bersama supaya mereka dapat melakukan perubahan ke arah yang lebih baik berbanding sebelum ini,” katanya.
Beliau berkata demikian selepas Program Yadim Bersamamu: Masih Ada Yang Sayang di Penjara Pengkalan Chepa di sini hari ini.

Dalam majlis itu, seramai 100 banduan pelbagai peringkat menyertai program itu yang turut diselit ceramah agama dan bacaan al-Quran daripada banduan.
Mengulas lanjut, Ahmad Marzuk berkata, program itu merupakan usaha kreativiti Yadim yang juga antara lain untuk menyantuni golongan tersebut kerana mereka adalah sebahagian daripada rakyat Malaysia yang perlu dibantu mengikut kesesuaian tanpa meminggirkannya.
“Kita berharap golongan banduan dapat memberikan yang terbaik termasuk selepas keluar penjara nanti,” katanya. – K! ONLINE


Stesen minyak jana pendapatan sampingan kerajaan Kelantan
Oleh MUHAMMAD AYMAN GHAFFA

6 September 2020, 2:09 pm
KOTA BHARU – Pembukaan sebuah stesen minyak BHPetrol yang diusahakan oleh Akademi Yayasan Islam Kelantan (YIK) Sdn. Bhd. di Bandar Baru Tunjung di sini berupaya membantu menjana pendapatan sampingan kepada kerajaan negeri.
Timbalan Menteri Besar Kelantan, Datuk Mohd. Amar Nik Abdullah berkata, stesen minyak yang dimiliki oleh anak syarikat YIK itu dilihat mampu mengurangkan bebanan kewangan untuk kerajaan mengurus tadbir negeri.
“Stesen minyak ini tidak besar (keuntungan), namun ia sebagai daripada usaha kerajaan negeri. Sekiranya untuk menampung keseluruhan operasi (kerajaan negeri), stesen minyak ini tidak mampu kerana keuntungan tidak besar.
“Perniagaan stesen minyak ini umpama kedai runcit, namun sekurang-kurangnya kita ada pendapatan sampingan. Sekiranya banyak lagi stesen minyak yang kita buka, lebih banyak pendapatan kerajaan negeri,” katanya.
Beliau berkata demikian ketika ditemui pemberita selepas Majlis Perasmian Stesen Minyak BHPetrol Bandar Baru Tunjung di sini hari ini.
Hadir sama, Pengerusi Bousted Petroleum Marketing Sdn. Bhd., Leftenan Jeneral (B) Datuk Khairuddin Mat Yusof dan Pengerusi Jawatankuasa Pembangunan Insan, Pendidikan, Pengajian Tinggi, Sains dan Teknologi negeri, Datuk Dr. Mohamed Fadzli Hassan.

Pembukaan BHPetrol di Bandar Baru Tunjung di sini merupakan rangkaian stesen minyak itu yang ke-16 di Kelantan dengan kedudukan strategik di Lebuh Raya Pasir Mas – Salor.
Mengulas lanjut mengenai Akademi YIK, menurut Mohd. Amar, kerajaan negeri memperuntukkan bajet kira-kira RM9.5 juta untuk pembayaran seramai 2,619 orang guru dan kakitangan sekolah menengah agama sebulan manakala pembangunan sebanyak RM4 juta.
“YIK ada memberi tanah kepada kerajaan negeri untuk mengusanakan ladang, namun ia tidak mencapai hasil seperti yang dijangka ekiran beberapa isu teknikal.
“Jadi, kita buka stesen minyak ini sebagai langkah untuk mengurangkan kebergantungan kepada kerajaan negeri,” katanya.  – K! ONLINE


Pendapatan petroleum tidak terjejas
Oleh MOHD AZLI ADLAN

6 September 2020, 1:00 pm
KUALA TERENGGANU – Pendapatan negara berasaskan produk petroleum dijangka tidak akan terjejas biarpun Petroliam Nasional Berhad (Petronas) merekodkan kerugian RM21 bilion pada suku pertama tahun ini.
Menteri Kewangan, Tengku Datuk Seri Zafrul Tengku Abdul Aziz berkata, unjuran tersebut disebabkan harga semasa minyak mental global masih pada kadar USD40 (RM165.98) setong seperti yang telah ditetapkan pada Belanjawan 2020.
“Unjuran (harga minyak mentah) tahun ini ialah USD40 setong. Ia masih lagi dalam julat itu dan kita masih boleh mencapai sasaran.
“Harga minyak (minyak) pernah jatuh sampai USD20 (RN82.99) setong tetapi sekarang ia sudah meningkat,” katanya selepas mengadakan perbincangan konsultasi Belanjawan 2021 dengan Menteri Besar Terengganu, Datuk Seri Ahmad Samsuri Mokhtar di sini hari ini.
Begitupun, Tengku Zafrul mengakui defisit fiskal kewangan negara dijangka meningkat pada kadar 5.8 hingga lapan peratus berikutan pengumuman prestasi kewangan suku kedua Petronas tersebut pada Jumaat lalu.
Beliau menegaskan peningkatan defisit fiskal itu bertujuan memastikan kerajaan dapat terus melakukan perbelanjaan penting bagi membantu rakyat menghadapi cabaran ekonomi ekoran penularan pandemik Covid-19.

“Ia menunjukkan komitmen kerajaan untuk memastikan momentum pemulihan diperkukuhkan bagi melonjakkan kembali ekonomi (negara) ke landasan yang lebih mampan,” katanya.
Akhbar sebelum ini melaporkan Presiden dan Ketua Pegawai Eksekutif Petronas, Tengku Muhammad Taufik berkata, dividen yang bakal dibayar kepada kerajaan pada tahun ini akan disemak semula ekoran prestasi semasa yang kurang memberangsangkan itu.
Sebelum itu, Petronas pada Februari lalu telah mengeluarkan kenyataan bercadang memberikan dividen tahunan sebanyak RM24 bilion kepada kerajaan. – K! ONLINE


417 daripada 1,292 kawasan telah pulih bekalan air
Oleh LUQMAN RIDHWAN MOHAMED NOR

6 September 2020, 10:29 am
KUALA LUMPUR – Sebanyak 417 kawasan yang mengalami gangguan bekalan air telah pulih sepenuhnya sehingga pukul 6.30 pagi tadi manakala 875 kawasan lagi masih dalam proses pemulihan.
Ketua Komunikasi Korporat Pengurusan Air Selangor Sdn. Bhd. (Air Selangor), Elina Baseri berkata, secara keseluruhan, 32.28 peratus daripada 1,292 kawasan yang terlibat dengan gangguan bekalan air tidak berjadual telah pulih sepenuhnya.
Menurutnya, usaha menstabilkan sistem bekalan air sedang giat dilaksanakan untuk mempercepatkan proses pemulihan bekalan air ke kawasan yang masih terjejas.
“Air Selangor memohon kerjasama para pelanggan yang telah menerima bekalan agar menggunakan air secara berhemat bagi memastikan proses pemulihan bagi kawasan-kawasan yang masih terjejas berjalan lancar dan mengikut jadual pelan pemulihan.
“Air Selangor telah menyediakan pili-pili awam dan Pusat Khidmat Setempat bagi tujuan mendapatkan bekalan air bersih,” katanya dalam satu kenyataan di sini hari ini.
Tambah Elina, pihaknya akan terus memaklumkan kepada para pengguna dari semasa ke semasa menerusi semua medium komunikasi Air Selangor termasuklah Twitter, Facebook, Instagram dan laman web www.airselangor.com. – K! ONLINE


Jenazah cikgu Nur Anisah selamat dikebumikan
Oleh KOSMO!

6 September 2020, 10:33 am
Oleh SITI NUR MAS ERAH AMRAN
SEBERANG PERAI – Jenazah guru yang meninggal dunia dalam nahas jalan raya di Miri, Sarawak pada Khamis lalu selamat dikebumikan di Tanah Perkuburan Islam Masjid Cherok Tok Kun, Bukit Mertajam di sini awal pagi tadi.
Suasana sugul menyelubungi tanah perkuburan ketika kira-kira 100 ahli keluarga dan sahabat Nur Anisah Othman, 29, menghadiri pengebumian kira-kira pukul 2 pagi itu.
Nur Anisah maut selepas kenderaan pacuan empat roda dinaiki bersama tiga rakannya terbabas dan terjunam ke dalam gaung di Kampung Long San kira-kira 220 kilometer dari Miri.
Kemalangan berlaku ketika mereka dalam perjalanan pulang ke sekolah selepas tamat tempoh kuarantin di sebuah hotel. – K! ONLINE


Itali kurang tajam depan gol
Oleh KOSMO!

6 September 2020, 10:30 am
FLORENCE – Jurulatih Itali, Roberto Mancini menegaskan, skuad kendaliannya mampu menewaskan Bosnia-Herzegovina sekiranya lebih tajam ketika berada di depan gol.
Pada aksi Liga Negara-Negara Eropah yang berlangsung di Stadium Artemio Franchi awal pagi semalam, Itali hampa apabila sekadar seri 1-1.
Mancini berkata, keletihan mungkin menjadi antara punca jentera serangannya dilihat begitu longlai ketika berada dalam kawasan pasukan lawan.
“Kami cuba memastikan bola sampai ke kubu pasukan lawan, namun apabila berada di depan gol, jentera serangan gagal menyudahkan beberapa peluang terhidang. Sudah tentu saya kecewa dengan keputusan ini.
“Perlawanan ini sama seperti aksi terdahulu ketika kami bertemu di Turin apabila Bosnia bermain secara bertahan dan hanya menunggu masa sesuai melancarkan serangan balas pantas,” kata Mancini.
Keputusan seri itu sekali gus menyaksikan The Azzurri gagal meneruskan rentak kemenangan dalam 11 perlawanan berturut-turut sebelum ini, namun Mancini mengakui sedikit lega kerana tidak tewas.

“Saya sudah jangka kemenangan berturut-turut sebelum ini pasti ada penghujungnya tetapi saya gembira ia berakhir dengan keputusan seri, bukannya kekalahan,” ujarnya. – AGENSI


Warga emas maut kereta berlanggar lori
Oleh KOSMO!

6 September 2020, 11:56 am
Oleh SHAMSUL KAMAL AMARUDIN
LUMUT – Seorang lelaki warga emas maut apabila kereta yang dipandunya terlibat kemalangan dengan sebuah lori di Jalan Lumut Kiri di sini malam tadi.
Dalam kejadian kira-kira pukul 10.45 malam itu, mangsa, G Ponnusamy, 65, meninggal dunia di tempat kejadian akibat parah di bahagian kepala.
Jurucakap Jabatan Bomba dan Penyelamat Perak, berkata pihaknya menerima panggilan kecemasan pada pukul 10.48 malam dan sepasukan anggota Balai Bomba dan Penyelamat Sitiawan bergegas ke tempat kejadian.
“Sebaik tiba di tempat kejadian, didapati terdapat kemalangan melibatkan sebuah kereta Proton Saga BLM dengan sebuah lori 10 tan,” katanya dalam satu kenyataan di sini hari ini.
Katanya, kemalangan itu menyebabkan pemamdu kereta itu tersepit dan mengalami kecederaan serius di kepala.

Beliau berkata, anggota operasi memggunakan peralatan penyelamat hidraulik dengan kaedah menanggalkan pintu tempat duduk pemandu untuk mengeluarkan mangsa.
“Petugas perubatan mengesahkan mangsa sudah meninggal dunia dan diserahkan kepada pihak polis untuk tindakan lanjut,” katanya.
Katanya, operasi diketuai Pegawai Bomba Kanan II Hanip Abdul Rani itu tamat sepenuhnya pada pukul 11.23 malam. – K! ONLINE


Van Aert tawan peringkat ketujuh
Oleh KOSMO!

6 September 2020, 10:15 am
PARIS – Pelumba basikal Belgium, Wout Van Aert meraih kemenangan kedua siri jelajah Tour de France selepas mempamerkan kayuhan bertenaga pada peringkat ketujuh awal pagi semalam.
Van Aert yang sebelum ini memenangi pusingan kelima tidak mempunyai masalah untuk menewaskan Edvald Boasson Hagen dari Norway dan jaguh tuan rumah, Bryan Coquard.
Katanya, kayuhan yang dilakukan sepanjang peringkat ini sangat bagus meskipun terdapat kesukaran pada awal perlumbaan dengan keadaan angin kencang dan tidak menentu.
“Saya tidak sangka apabila berjaya meraih kemenangan buat kali kedua dan saya harap ia dapat meningkatkan lagi keyakinan untuk terus cemerlang pada pusingan berikutnya,” kata pelumba berusia 25 tahun itu.
Sementara itu, pelumba Britain, Adam Yates bernasib baik apabila dapat mengekalkan jersi kuning selaku
pendahulu keseluruhan.
Kata Yates, pasukannya menjangkakan peringkat perlumbaan yang mudah kerana pusingan kali ini banyak melalui jalan landai berbanding bukit sebelum aksi terdahulu.

“Kami bekerja keras pada peringkat ini dengan keadaan angin yang tidak banyak memberi kelebihan sepanjang perlumbaan. Secara keseluruhan, saya masih berpuas hati apabila masih mengekalkan jersi kuning,” katanya. – AGENSI


Peluang Pogba tidak terjejas
Oleh KOSMO!

6 September 2020, 10:25 am
MANCHESTER – Bekas jurulatih Manchester United, Rene Meulensteen percaya kehadiran pemain tengah baharu, Donny Van De Beek tidak menjejaskan status Paul Pogba sebagai tonggak penting kesebelasan utama The Red Devils musim depan.
Kata Meulensteen, Pogba memiliki kualiti tersendiri yang tidak dimiliki oleh Van De Beek dan pemain tengah, Bruno Fernandes, sekali gus memudahkan percaturan pengurus pasukan, Ole Gunnar Solskjaer.
“Mungkin ada peminat yang meragui kebolehan Pogba, Donny dan Fernandes untuk bermain bersama di atas satu padang memandangkan mereka merupakan pemain tengah yang gemar untuk menyerang.
“Namun, ia tidak akan berlaku di bawah bimbingan Solskjaer kerana saya pasti beliau sudah mempunyai strategi tersendiri untuk memastikan salah seorang daripada mereka beraksi secara bertahan.
“Saya dapat lihat Pogba sebagai calon sesuai kerana dia seorang pemain yang serba boleh. Justeru, tiada alasan untuknya berhijrah ke pasukan lain memandangkan dia adalah tonggak utama serta pemain paling berpengaruh di United sejak beberapa musim lepas,” katanya.
The Red Devils telah melengkapkan perpindahan pertama jendela antarabangsa musim ini selepas menandatangani Van De Beek daripada Ajax Amsterdam selepas mengeluarkan dana berjumlah £35 juta (RM192.7 juta).

Fernandes pula telah dianggap sebagai hero baharu buat United selepas berhijrah daripada Sporting Lisbon pada Januari lepas dengan membantu pasukan melayakkan diri ke pentas Liga Juara-Juara Eropah musim depan. – AGENSI


Havertz kini sudah menjadi milik Chelsea
Oleh KOSMO!

6 September 2020, 10:20 am
LONDON – Chelsea melengkapkan perpindahan keenam pada jendela perpindahan kali ini selepas mengesahkan kemasukan bintang Bayer Leverkusen, Kai Havertz.
Pengurus The Blues, Frank Lampard dilihat serius untuk memberikan cabaran pada saingan musim baharu apabila turut mendapatkan Hakim Ziyech, Timo Werner, Ben Chilwell, Malang Sarr dan Thiago Silva.
Difahamkan Chelsea hanya membayar £71 juta (RM391.5 juta) termasuk beberapa syarat tambahan meskipun Leverkusen sebelum ini berkeras mahukan £90 juta (RM496.3 juta).
Sebaik memeterai perjanjian selama lima tahun, Havertz menyuarakan kegembiraannya untuk menyarung jersi The Blues, sekali gus bakal bergandingan dengan rakan senegara, Werner dan Antonio Rudiger.
“Saya sangat gembira dan bangga untuk berada di sini. Saya anggap ini sebagai mimpi jadi kenyataan kerana impian saya untuk bermain bersama pasukan besar seperti Chelsea,” kata Havertz.
Sementara itu, pengarah pasukan yang juga watak penting dalam setiap urusan perpindahan, Marina Granovskaia percaya pemain antarabangsa Jerman itu mampu memberi nilai tambah kepada Chelsea.

“Havertz sudah buktikan kemampuan dalam salah satu liga terbaik di Eropah selain beraksi untuk pasukan Jerman. Dia pemain yang cukup berbakat dan mampu menambah kualiti kepada pasukan ini,” ujarnya. – AGENSI


Lebih 1,000 hadir solat jenazah Kadi Johor Bahru
Oleh KOSMO!

6 September 2020, 10:53 am
Oleh KHAIRUL MOHD. ALI
JOHOR BAHRU – Jenazah Kadi Johor Bahru, Allahyarham Mohd. Fahami Abd. Samad selamat dikebumi di Tanah Perkuburan Islam Taman Mount Austin, di sini pada pukul 10 pagi, hari ini.
Upacara pengebumian itu berjalan lancar dengan dihadiri pegawai-pegawai kerajaan, keluarga serta sahabat Allahyarham.
Antara yang hadir termasuklah Pengerusi Jawatankuasa Hal Ehwal Agama Islam negeri, Tosrin Jarvanthi; Setiausaha Kerajaan Negeri, Datuk Azmi Rohani; Ketua Polis Johor, Datuk Ayob Khan Mydin Pitchay dan Penasihat Majlis Agama Islam Negeri Johor, Datuk Nooh Gadut.
Allahyarham yang berusia 45 tahun dilaporkan lemas ketika melakukan aktiviti selam skuba di perairan Kampung Air Batang, Pulau Tioman, Rompin, Pahang semalam.
Sementara itu, Tosrin menyifatkan pemergian Allahyarham sebagai satu kehilangan besar buat kerajaan negeri dan masyarakat Islam khususnya di negeri ini.

“Beliau merupakan seorang pegawai kerajaan yang gigih menjalankan tugas dan telah membantu ramai pihak khususnya dalam hal-hal berkaitan agama dan dakwah.
“Mewakili kerajaan negeri saya mengucapkan terima kasih kepada masyarakat yang sama-sama hadir memberi penghormatan terakhir kepada arwah,” katanya sambil memberitahu lebih 1,000 menunaikan solat jenazah di Masjid Al-Jawahir, Taman Mutiara Rini. – K! ONLINE.


Messi tidak sanggup ‘sakiti’ Barcelona
Oleh KOSMO!

6 September 2020, 12:00 pm
BARCELONA – Selepas beberapa minggu berdepan spekulasi hangat perpindahan keluar dari Barcelona, bintang paling unggul bola sepak dunia, Lionel Messi akhirnya membuka mulut untuk mendedahkan apa sebenarnya yang berlaku serta bagaimana dia mengharungi saat sukar tersebut dalam satu temubual khas bersama portal goal.com.
Kekalahan 2-8 kepada Bayern Munich pada saingan Liga Juara-Juara bukan sahaja pahit ditelan oleh Barcelona, tetapi ia juga menyebabkan mereka terjerumus dalam konflik apabila Messi membuat kenyataan terbuka untuk meninggalkan pasukan tersebut.
Biarpun memiliki klausa perpindahan secara percuma, tetapi beberapa perkara berbangkit di dalam kontrak berkenaan menyebabkan Barcelona tetap menuntut pasukan yang mahukan khidmat Messi membayar klausa pelepasan pemain bernilai RM3.4 bilion.
“Ketika saya pertama kali memberitahu mengenai hasrat untuk meninggalkan Barcelona kepada isteri dan anak-anak, ia menjadi satu ‘drama’ yang hebat.
“Mereka menangis, anak-anak tidak mahu meninggalkan Barcelona dan sekolah mereka.
“Tetapi saya mempunyai keinginan untuk bersaing di peringkat tertinggi, memenangi gelaran, bermain di Liga Juara-Juara. Anda boleh menang dan kalah kerana ia adalah saingan yang sukar tetapi perjuangan perlu diteruskan.

“Apa yang berlaku di Rome, Liverpool dan Lisbon sebelum ini sangat sukar diharungi tetapi kami perlu terus berjuang. Semua perkara itu menyebabkan saya membuat keputusan untuk meninggalkan pasukan ini,” katanya.
Bagaimanapun, hasrat Messi untuk mencari pengalaman baharu terbantut ekoran keengganan Presiden Barcelona, Josep Maria Bartomeu melepaskannya biarpun Messi mendakwa dia dijanjikan peluang untuk meninggalkan pasukan pada penghujung musim 2019/2020.
“Saya fikir dan sangat pasti dibenarkan berpindah. Presiden selalu memberitahu bahawa saya dibenarkan membuat keputusan sama ada untuk kekal atau sebaliknya pada penghujung musim.
“Sekarang mereka membangkit isu bahawa saya tidak memberikan keputusan berkenaan sebelum 10 Jun. Ketika itu saya dan pasukan sedang bersiap untuk kembali menyambung aksi La Liga yang tertangguh akibat Covid-19.
“Itulah sebab saya akan terus kekal beraksi bersama kelab ini. Saya perlu berada di sini kerana presiden memberitahu, satu-satunya cara untuk saya meninggalkan Barcelona adalah dengan membayar RM3.4 bilion. Itu pastinya suatu yang mustahil,” jelasnya.
Messi mempunyai pilihan untuk mencabar kesahihan kontrak berkenaan tetapi perlu membawa kes berkenaan ke mahkamah, namun kapten Argentina itu tidak sanggup berbuat demikian kerana masih sayangkan Barcelona.
“Masih ada jalan untuk saya meninggalkan Barcelona iaitu melalui undang-undang. Saya tidak akan mengheret Barcelona ke mahkamah kerana sayangkan kelab ini yang telah memberikan saya segala-galanya sejak tiba di sini.
“Ini adalah kelab yang telah membina hidup saya. Barcelona memberikan segala-galanya dan saya juga memberikan mereka segala-galanya. Tidak pernah terlintas untuk saya mengheret mereka ke mahkamah.
“Saya cintakan Barcelona, tidak mungkin mampu mencari tempat yang terbaik berbanding Barcelona. Saya mungkin boleh membuat keputusan untuk keluar mendapatkan cabaran baharu, tetapi pada akhirnya saya akan kembali lagi kerana saya mempunyai segala-galanya di sini,” ujarnya.
Messi akan kembali menyertai kem Barcelona yang kini dibimbing Ronald Koeman yang memikul misi besar memadam episod hitam musim lalu apabila gagal meraih sebarang trofi. – AGENSI


Silo simpan minyak sawit terbakar
Oleh KOSMO!

6 September 2020, 10:51 am
Oleh ZAKI SALLEH
TELUK INTAN – Sebuah silo yang menyimpan minyak sawit mentah terbakar menyebabkan bomba mengambil masa kira-kira lima jam bagi memadamkan kebakaran yang berlaku di Kilang Sawit Sri Ganda Oil Mill di Jalan Changkat Jong dekat sini malam tadi.
Kejadian kira-kira pukul 9.20 malam itu melibatkan saluran pada silo berketinggian 30 meter yang sebahagiannya musnah terbakar.
Ketua Operasi Balai Bomba dan Penyelamat Teluk Intan, Nor Ahmad Mohd. Sharif berkata, pihaknya menerima panggilan kecemasan kira-kira pukul 9.29 malam.
Katanya, sepasukan anggota dari balai itu bersama dua jentera dikerah ke tempat kejadian bagi memadam kebakaran.
“Semasa bomba tiba, api telah membakar kira-kira 40 peratus bahagian silo tetapi tiada mangsa yang terlibat.

“Kita menggunakan dua pancutan air setinggi 60 meter yang disalurkan daripada pili bomba untuk memadam kebakaran sebelum api berjaya dipadamkan sepenuhnya,” ujarnya dalam satu kenyataan di sini hari ini.
Operasi pemadaman yang tamat pada pukul 2.12 pagi itu turut dibantu pasukan bomba sukarelawan Teluk Intan.
Punca kebakaran dan anggaran kerugian masih dalam siasatan. – K! ONLINE


Kerber lepasi pusingan ketiga
Oleh KOSMO!

6 September 2020, 10:05 am
NEW YORK – Juara tiga kali Grand Slam, Angelique Kerber melebarkan rekod kemenangan straight-set buat kali ketiga berturut-turut, sekaligus menempah slot pusingan keempat Terbuka Amerika Syarikat (AS).
Pemain kelahiran Jerman itu dilihat tidak berdepan tentangan hebat apabila mudah mengatasi pemain muda dari AS, Ann Lii dengan kemenangan straight-set 6-3, 6-4 di pusingan ketiga.
Membuat penampilan kali ke-14 berturut-turut di Terbuka AS, Kerber ketika ini belum berdepan cabaran getir selepas mencatat kemenangan straight-set ke atas Ajla Tomljanovic dan Anna-Lena Friedsam di pusingan pertama dan kedua.
Kejayaan itu adalah yang terbaik buat bekas pemain yang pernah menghuni ranking pertama dunia tersebut selepas kali terakhir dia melangkah ke pusingan keempat adalah ketika muncul juara pada tahun 2016.
“Saya gembira kerana berjaya melangkah ke pusingan keempat dan saya akan kekalkan dengan corak permainan yang sama nanti.
“Saya akui setiap pusingan pasti ada cabaran dan akan melakukan persiapan rapi,” kata pemain berusia 33 tahun tersebut.

Kerber sebelum ini tidak menyertai sebarang kejohanan selama tujuh bulan selepas mengalami kecederaan kaki. Pada pusingan keempat nanti, Kerber akan berdepan pemain AS, Jennifer Brady. – AGENSI


Elfira Loy buat peminat risau
Oleh KOSMO!

6 September 2020, 10:01 am
TIADA angin tiada ribut, tiba-tiba kecoh sekejap Twitter Diva dengan gambar Elfira Loy. Pelik juga sebab rasanya tiada cerita panas mengenai pelakon kecil molek itu.
Selepas diselidik, rupa-rupanya ‘kekecohan’ itu muncul ekoran kapsyen foto Elfira yang dimuat naik dalam Instagramnya baru-baru ini.
“That smile is limited edition now (Senyuman itu sangat terhad ketika ini)”, katanya dalam hantaran tersebut.
Rata-rata netizen risau mengapa Elfira menulis kapsyen sedemikian.
Ada yang berpendapat dia mempunyai masalah rumah tangga. Bagaimanapun, ramai juga yang tetap mendoakan kebahagian dan kehidupan Elfira agar dijauhkan daripada sebarang masalah.
Bagi Diva, mungkin kapsyen itu tidak mempunyai maksud yang serius. Malah mungkin kerana tumpuan sudah beralih kepada anaknya, jadi foto anaknya pasti lebih banyak berbanding si ibu.

Disebabkan itulah senyuman sangat terhad.
Netizen pun, janganlah buat spekulasi laju sangat. Mizz Lahar tengok okey saja Elfira dan suaminya berposing masa majlis resepsi Mira Filzah, Jumaat lalu.
DIVA: Takziah kepada pelakon Daler Yusof atas kehilangan bapa dan neneknya kerana jangkitan Covid-19.


Kapal tangki minyak terbakar ditunda semula ke laut terbuka
Oleh KOSMO!

6 September 2020, 10:02 am
COLOMBO – Sebuah kapal laut membawa muatan minyak mentah terpaksa ditunda ke tengah laut dari perairan Sri Lanka semalam, kata pasukan penyelamat selepas satu operasi selama 36 jam untuk mengawal kebakaran di atas kapal kargo itu.
Kapal New Diamond yang berdaftar di Panama membawa 270,000 tan minyak mentah telah hanyut menghampiri perairan timur Sri Lanka selepas satu isyarat kecemasan dikeluarkan pada pagi Khamis lalu.
Sebanyak tiga buah kapal tunda, dua milik India dan satu lagi disewa pemilik kapal, digunakan untuk menolak kembali New Diamond ke perairan terbuka pada malam kelmarin.

Pengawal Pantai India dan Tentera Laut Sri Lanka berkata, kapal sepanjang 330 meter itu ditunda semalaman ke laut terbuka kira-kira 60 kilometer dari kawasan perairan dan pantai Sri Lanka.
“Tidak ada tumpahan minyak dilaporkan,” menurut Pengawal Pantai India selepas satu kerjasama kedua-dua negara itu untuk mengekang kebakaran di atas kapal tersebut.
Tentera Laut Sri Lanka berkata, pasukan penyelamat masih menyemburkan buih ke atas kapal minyak itu dan mereka berjaya mengawal kebakaran di atas New Diamond.

Tiada ancaman kapal tangki itu akan terputus dua walaupun satu kesan retak sepanjang dua meter ditemui pada badannya, kira-kira 10 meter dari paras permukaan air laut.
Kebakaran bermula selepas letupan di dalam bilik enjin, mengorbankan seorang anak kapal Filipina pada pagi Khamis semasa New Diamond berlayar dekat Sri Lanka menuju ke Pelabuhan Paradip, India.

Kapal minyak itu mengeluarkan satu isyarat kecemasan pada jarak 60 kilometer dari bandar perairan Sangamankanda Point, timur Sri Lanka.
Sebanyak 16 kapal laut termasuk empat pesawat dikerah untuk memadamkan kebakaran sejak malam kelmarin.
Agensi Perlindungan Alam Sekitar dan Marin Sri Lanka berkata, tindakan undang-undang boleh diambil ke atas pemilik kapal, syarika Porto Emporios Shipping Inc., jika badan kapal itu terputus dua.
Pihak berkuasa Sri Lanka mengesahkan mereka sedang menimbangkan cadangan untuk melakukan pemindahan minyak mentah dari New Diamond ke kapal lain. – AFP


Kami orang tua – Zarul Umbrella
Oleh MOHD. HAIKAL ISA

6 September 2020, 10:01 am
CUKUP dikenali dengan lagu hit Ramalanku Benar Belaka, band popular era 1990-an, Umbrella yakin mampu terus membina nama biarpun berdepan saingan dengan band-band baharu yang jauh lebih muda.
Vokalisnya, Zarul atau nama sebenarnya, Zairulkefli Husin, 45, bersyukur muzik video single terbaharu, Hilang berjaya meraih lebih 100,000 tontonan hanya dalam masa tiga hari selepas dimuat naik menerusi YouTube.
Katanya, jumlah tersebut sudah memadai memandangkan kumpulan berkenaan perlu bersaing dengan populariti kumpulan bakat baharu yang digelar BBNU (budak-budak baru nak up).
“Jika ada rezeki untuk menembusi pasaran orang muda, apa salahnya? Kami semua orang tua. Jumlah tontonan tidak mengecewakan juga jika nak dibandingkan dengan bakat muda.
“Kali terakhir Umbrella hasilkan single ialah pada 2011 menerusi lagu Sayang Bersebab, ciptaan Saari Amri. Hampir 10 tahun tidak rakam lagu baharu, jadi bila diberi peluang, memang kami gembira.
SEDAR usia setiap anggota bukan lagi muda, Zarul (dua dari kanan) anggap single terbaharu Umbrella berjudul Hilang akan beri kepuasan kepada mereka. – FARIZ RUSADIO
“Ikut perancangan awal memang nak keluarkan single selepas dua tahun saya keluar daripada program Gegar Vaganza, tetapi sekarang baru ada rezeki,” kata Zarul ketika ditemui Pose pada majlis pelancaran single Hilang di ibu negara baru-baru ini.
Umbrella yang ditubuhkan pada 1994 itu pernah melakar sejarah tersendiri apabila lagu-lagu mereka menjadi kegemaran ramai, antaranya, Ramalanku Benar Belaka, Bukalah Hatimu dan Retak Jangan Relai.

Bukan nak glamor
Bagaimanapun kata Zarul, kehadiran Hilang bukan bertujuan mengaut keuntungan atau meraih populariti, sebaliknya single berkenaan dihasilkan bagi mengekalkan jenama Umbrella dalam industri muzik.
“Kami berempat bangga dapat mengekalkan Umbrella hingga hari ini. Sekiranya ada pihak berpendapat kami wajar berhenti atau beri peluang pada anak-anak muda, biar sahaja.
“Kami buat bukan sebab nak glamor tetapi demi cintakan muzik dan kepuasan sendiri,” katanya.
Bercakap tentang tajuk single, meskipun perkataan hilang selalu dikaitkan dengan sesuatu yang buruk atau negatif, vokalis Umbrella, Zarul berpendapat sebaliknya.
Berdasarkan pemerhatian Zarul, penggunaan perkataan ‘hilang’ sebagai judul lagu agak popular dalam kalangan penyanyi tempatan.
“Tidak semestinya gunakan judul Hilang bawa badi. Kami tidak anggap begitu walaupun sembilan tahun kumpulan ini tidak terbitkan lagu baharu buat peminat.
“Ada beberapa penyanyi popular negara yang menggunakan perkataan tersebut sebagai tajuk lagu dan karya mereka masih ada yang minat,” katanya menepis perkataan hilang boleh memberi impak buruk terhadap singlenya.


Renault idam ungguli Litar Monza
Oleh KOSMO!

6 September 2020, 10:10 am
MONZA, Itali – Pasukan Renault memasang impian tinggi untuk meraih kedudukan podium buat kali pertama musim ini menjelang perlumbaan Grand Prix (GP) Itali yang berlangsung malam ini.
Sebagai rekod, pelumba Renault, Daniel Ricciardo hampir meraih kedudukan podium pada perlumbaan GP Belgium minggu lalu, tetapi terpaksa berpuas hati di kedudukan keempat selepas gagal memintas jaguh Red Bull, Max Verstappen.
Kata Ricciardo, pasukannya bekerja keras untuk meningkatkan prestasi jentera sepanjang minggu ini dan percaya mereka semakin menghampiri prestasi yang dimiliki oleh dua pasukan utama, Red Bull dan Mercedes.
“Selepas apa yang kita pamerkan minggu lalu, pasukan tidak lagi perlu merasa malu kerana kita juga mempunyai kemampuan untuk berlumba di tahap tertinggi dan tidak mustahil boleh memintas Red Bull.
“Saya yakin jentera kami semakin kompetitif dan sasaran untuk mendapatkan kedudukan podium buat pertama kali musim ini di GP Itali adalah sesuatu yang relevan.
“Apa yang pasti, ini adalah peluang terbaik buat pasukan kerana kita sudah memiliki kepantasan tetapi hanya perlu memaksimumkan momentum tersebut sehingga ke penghujung perlumbaan,” katanya.

Renault yang diwakili oleh Ricciardo dan Esteban Ocon hanya mengumpul 59 mata bagi kategori pengeluar selepas mengharungi tujuh perlumbaan GP musim ini, jauh ketinggalan dengan pendahulu, Mercedes dengan 264 mata. – AGENSI


Sindiket judi online manipulasi visa
6 September 2020, 10:00 am
KUALA LUMPUR – Kemudahan memasuki negara tanpa visa dipercayai menjadi punca Malaysia menjadi pilihan sebagai pusat operasi khususnya sindiket judi online dan penipuan.
Kelonggaran yang diberikan kerajaan itu dimanipulasi oleh sindiket bagi merekrut warga China untuk dijadikan sebagai pekerja seterusnya mengaut keuntungan jutaan ringgit dalam satu masa.
Satu sumber berkata, siasatan mendapati kebanyakan pekerja di pusat operasi judi online dan penipuan yang diberkas memiliki pas lawatan sosial.
“Pihak berkuasa percaya kedatangan warga asing ini yang memasuki negara ini sebagai pelancong diuruskan oleh sindiket.
“Risikan mendapati setibanya di Malaysia, warga asing berkenaan akan ditempatkan di pusat operasi sebagai pengendali judi online,” katanya kepada Kosmo! Ahad di sini semalam.
Menurut sumber itu, sindiket menyasarkan kaki judi dalam kalangan rakyat negara mereka dan mampu menjana pendapatan RM100,000 sehari.

Jelasnya, rata-rata pelancong warga China memasuki negara ini secara sah, tetapi mereka gagal dikesan walaupun data menunjukkan tinggal melebihi tempoh yang dibenarkan.
“Mereka menggunakan pasport dan laluan yang sah tetapi maklumat peribadi termasuk tempat tinggal (di negara ini) yang diberikan tidak betul menyebabkan mereka gagal dikesan.
“Kita tidak menolak kemungkinan kemasukan mereka dirancang oleh sindiket tertentu,” kata sumber itu.
Untuk rekod, statistik tangkapan Polis Diraja Malaysia pada tahun ini menunjukkan seramai 968 warga China ditahan setakat awal Ogos lalu kerana kesalahan judi online.
Daripada jumlah itu, Kuala Lumpur mencatatkan rekod tangkapan tertinggi iaitu sebanyak 399 orang dan diikuti Selangor (207), Johor (159), Sarawak (61) dan Negeri Sembilan (53).
Laporan Ketua Audit Negara pada Disember lalu menunjukkan lebih 95 peratus pelancong China dan India yang datang ke Malaysia tiada rekod keluar sejak 2016 sehingga tahun lalu.
Seramai 79,799 warga China direkodkan memasuki negara ini, namun daripada jumlah itu 76,258 pelancong negara tersebut tiada rekod keluar.
Jabatan Imigresen bagaimanapun berkata, jumlah sebenar pelancong China yang berada di Malaysia seramai 18,341 orang.
Perbezaan itu berlaku mungkin disebabkan pelancong warga China masuk menggunakan Sistem Maklumat Pendaftaran Pelancong Elektronik (eNTRI).
Sementara itu, mengulas mengenai kegiatan sama, Ketua Jabatan Siasatan Jenayah Kuala Lumpur, Senior Asisten Komisioner Nik Ros Azhan Nik Abdul Hamid berkata, risikan pihaknya mendapati rata-rata warga China yang ditahan memperdaya rakyat negara sendiri.
“Mereka menyasarkan Hong Kong kerana tahu kaki judi negara itu membuat pertaruhan yang membolehkan sindiket kaut untung ratusan ribu ringgit setiap hari,” katanya.
Jelasnya, pergerakan warga China yang sukar dikesan selepas memasuki negara ini memberi cabaran kepada polis untuk mengenal pasti kegiatan mereka.
“Tidak menafikan ada yang memberikan alamat palsu malah semasa tempoh Perintah Kawalan Pergerakan, nombor pasport turut dimanipulasikan.
“Ini bagi mengelak mereka dikesan pihak berkuasa sekali gus bebas untuk tinggal lebih masa di negara ini,” ujarnya.


Pintu rezeki Nuramalina
6 September 2020, 10:00 am
PENGALAMAN lima tahun sebagai pramugari di dua syarikat penerbangan tempatan membuka ruang buat gadis berusia 28 tahun ini untuk membentuk dirinya tampil lebih berkeyakinan.
Menariknya, pemegang diploma daripada Universiti Teknologi Mara (UiTM) Chendering, Terengganu, Nuramalina Ghakashah pernah menceburi bidang produksi muzik bersama penyanyi popular Aizat Amdan pada tahun 2013.
Jelas anak bongsu daripada tiga beradik yang berasal dari Kuala Lumpur itu, kerjaya sebagai pramugari bukan semudah yang disangka ekoran perlu bertanggungjawab menjaga ratusan orang dalam perut kapal terbang sekali gus menuntut kesabaran serta disiplin tinggi.
Kosmo! Ahad: Bagaimana terdetik mahu libatkan diri dalam dunia penerbangan?
Nuramalina: Pada mulanya, saya sekadar mahu mencuba ketika menyertai Malaysia Airlines. Lama-kelamaan saya sedar ia banyak membantu dari segi komunikasi dan membina keyakinan diri. Saya kemudian menyertai AirAsia pada 2017 dan di situ kerjaya saya semakin berkembang dan mampu menguasai bahasa Mandarin kerana ramai penumpang dari China.
Apa cabaran sebagai pramugari?
Kelewatan penerbangan atas faktor teknikal dan cuaca. Anak kapal perlu berada di barisan hadapan untuk mengawal emosi serta memberi penerangan secara profesional kepada penumpang bagi mengelakkan berlaku sebarang kekecohan.

Kenangan manis dalam kerjaya?
Menceburi bidang media komersial. Sebenarnya kerjaya pramugari ini bermula dengan percubaan tetapi AirAsia mengimbangkan minat saya dalam lakonan dan penerbangan.
Apa aktiviti anda sepanjang pandemik Covid-19?
Dalam tempoh tersebut saya dapat tawaran berlakon dalam klip video Nabila Razali bertajuk Peluang Kedua serta beberapa lagi klip video dengan gandingan Harith Zazman, MFMF dan Loca B yang baru saja ditayangkan pada pertengahan Jun lalu.
Aktiviti waktu lapang?
Percutian pendek, ‘memburu’ makanan, main boling serta mengunjungi pusat karaoke.
Bagaimana anda berdepan dengan pengikut di Instagram?
Ambil berat mengenai pertuturan serta tingkah laku supaya tidak dikecam selain tidak menyentuh isu-isu sensitif.
Cara hadapi kecaman negatif daripada netizen?
Mental perlu kuat untuk menghadapi sebarang kecaman. Selain itu, kita juga perlu ada sikap terbuka dan merendah diri untuk meminta maaf sekiranya terbukti pendapat kita itu salah.
Tips untuk yang ingin memilik pengikut ramai di Instagram?
Penjenamaan diri sendiri iaitu cara kita memperagakan busana, penampilan diri serta fotografi antara faktornya. Jangan melakukan sesuatu yang sensasi.
Antara cantik dan bijak mana menjadi pilihan Nuramalina?
Semestinya bijak.
Nasihat dalam menguruskan ketrampilan diri.
Berani mencuba dan berusaha mencapainya. Setiap orang ada zaman naik dan jatuh. Apa yang membezakan mereka ialah cara untuk menghadapinya.-K! ONLINE


Gambar berurut Bella Astillah dikecam
Oleh KOSMO!

6 September 2020, 10:01 am
RAMAI yang tahu bahawa isteri Aliff Aziz baru sahaja melahirkan anak dua bulan lalu.
Jadi, sebagai ibu yang melahirkan anak, pasti akan melakukan urutan selepas bersalin.
Sama juga dengan Bella Astillah yang turut melakukan sesi urutan dengan bidan.
Namun, apa yang tidak manisnya, kecaman yang berlaku apabila Bela berkongsi foto sedang berurut menerusi akaun Instagramnya baru-baru ini.
GAMBAR Bella sedang berurut yang menjadi kecaman netizen.
Foto itu memaparkan Bella dalam keadaan berkemban dan meniarap dengan badan ditutup dengan kain batik berwarna ungu.
Rata-rata netizen berpendapat gambar itu tidak sesuai untuk dikongsikan kepada umum kerana khuatir mengundang fitnah.

Ramai juga yang menulis komen berbaur kecaman dan mempersoalkan mengapa Bella tidak segan silu berkongsi foto yang menampakkan aurat sebegitu rupa.
Diva pun rasa gambar tersebut tidak manis dikongsikan. Tetapi mungkin bagi Bella, gambar itu tiada sebarang isu.
Sebenarnya foto itu dikongsikan Bella untuk meraikan tempoh berpantangnya yang telah tamat.
Tak apalah, kalau sudah tuan punya badan rasa okey, Mizz Lahar pun ikutkan saja. Cuma kalau gambar tersebut disalah guna oleh pihak yang jahat, jangan marah pula ya.
DIVA: Sweetnya cara Intan Ladyana ucapkan selamat hari lahir kepada kekasihnya Harris Alif.


Bawa kepala rakan ke balai polis
Oleh KOSMO!

6 September 2020, 10:10 am
KATHMANDU – Seorang remaja lelaki membawa satu beg berisi kepala manusia yang dipenggal ke sebuah balai polis di daerah Dhading, wilayah Bagmati Pradesh di Nepal untuk menyerah diri baru-baru ini, lapor portal Mirror UK.
Ketua Polis Daerah Dhading, Superintendan Rabindra Regmi berkata, suspek iaitu Raju Pariyar dari Khalchet, Nilkantha membawa kepala milik mangsa lelaki berumur 65 tahun yang dibunuhnya ke balai itu kira-kira pukul 1 pagi, Khamis lalu.
Regmi memberitahu stesen berita tempatan Khabarhub bahawa remaja itu menyerah diri dengan satu kepala berlumuran darah dan sebilah pisau yang digunakan untuk memenggal kepala mangsa.
Mangsa dikenal pasti sebagai Som Bahadur Gurung iaitu rakan sekampung dengan suspek, menurut Pariyar.
Polis mengambil senjata pembunuhan dan beg berisi kepala mangsa dan hasil siasatan awal mendapati Pariyar membunuh Gurung kerana satu perselisihan faham.
“Pihak polis sedang melakukan bedah siasat ke atas mangsa dan suspek ditahan untuk siasatan lanjut,” ujarnya. – AGENSI


Sesal seorang mat rempit
Oleh MOHD SHAZWAN YUSOP

6 September 2020, 10:00 am
SEAWAL usia 16 tahun, Akmal (bukan nama sebenar) memperoleh lesen motosikal hasil kerjasama antara pihak sekolah dengan sekolah memandu.
Malangnya, lesen itu seperti tidak ada guna kepada Akmal kerana dia tidak mempunyai motosikal. Jauh di sudut hati anak kelahiran negeri Jelapang Padi itu tersimpan hasrat memiliki motosikal idamannya, Yamaha 125ZR.
Justeru, dia tidak pernah jemu memujuk ibu bapanya membeli motosikal berkenaan dengan alasan untuk memudahkannya berulang-alik ke sekolah atau kelas tambahan.
Disebabkan keluarganya agak berduit, maka permintaan Akmal yang juga anak sulung daripada empat beradik itu ditunaikan.
Bapanya membeli motosikal berkenaan secara tunai pada harga RM8,500.
Pada hari pertama dia menunggang motosikal tersebut ke sekolah, Akmal sudah dipengaruhi rakan-rakannya supaya mengubah suai kenderaan tersebut.

“Motosikal biasa macam ini tidak laju. Kamu kena ubah suai enjin, ekzos dan tayar untuk lebih laju dan ikut kami berkonvoi,” seloroh salah seorang rakannya.
Kata-kata rakannya itu betul-betul menusuk kalbu Akmal. Dia berasa sangat tercabar apabila motosikal baharunya diperlekeh.
Rentetan itu, Akmal nekad untuk menyimpan duit belanja harian sekolah yang diberi ibunya, seorang kakitangan kerajaan bagi memodifikasi motosikal.
“Setiap hari ibu bagi RM5, kalau seminggu saya boleh kumpul RM25. Saya juga ada ikut kawan buat kerja sambilan sebagai pekerja katering di majlis kenduri kahwin.
“Mula-mula saya tukar aksesori luar dahulu sebelum mengubah suai enjin supaya lebih laju dan mengancam. Saya habis hampir tiga ribu ringgit,” ujar remaja bertubuh tegap itu.
Selepas berjaya mengubah suai, Akmal diterima menyertai geng motosikal Y125 di sekolahnya. Dia menghabiskan masa melepak bersama rakan-rakan di bengkel seorang pemuda di hujung kampung.

AKTIVITI lumba haram yang disertai Akmal tidak diketahui oleh ibu bapanya. – Gambar hiasan

Pada hujung minggu pula, Akmal keluar meronda ke tempat-tempat tarikan seperti Teluk Batik, Perak atau Sedim, Kedah secara berkonvoi bersama rakan-rakan.
Sewaktu berkonvoi, mereka sering berlumba sesama sendiri di atas jalan raya bagi menguji kehebatan jentera masing-masing.
Ada ketikanya, dia dan rakan-rakan melakukan beberapa aksi berbahaya seperti wheely dan superman.
“Disebabkan darah muda, saya dan kawan-kawan suka memperagakan aksi-aksi berbahaya di atas jalan raya bagi menarik perhatian orang di sekeliling,” jelasnya.
Itu hanyalah permulaan sebelum Akmal terjebak dengan aktiviti lumba haram.
Dia sering mengikut rakan-rakan ke laluan Lebuh Raya Utara-Selatan antara susur keluar Sungai Petani Utara dan Gurun yang pernah popular dengan aktiviti lumba haram.
“Pada mulanya, saya ke sana untuk menonton orang berlumba. Lama-kelamaan, saya terjebak dek ajakan rakan,” katanya.
Ketika itu, pelajaran sudah jatuh nombor dua, sebaliknya motosikal dan perlumbaan menjadi perkara utama.
Memburukkan lagi keadaan, ibu bapanya tidak dapat menghidu hobi baharu Akmal itu memandangkan masing-masing sibuk.
Langit tidak selalunya cerah dan begitulah juga nasib yang menimpa Akmal. Pada satu malam, sewaktu menunggu waktu perlumbaan di tepi lebuh raya, dia dan rakan-rakan didatangi sebuah kereta peronda polis.
Disebabkan rasa takut ditangkap, dia dan rakan-rakan melarikan diri.
Akmal dan rakan-rakan memecut secara melulu menuju ke rumah masing-masing. Sewaktu tiba di satu simpang tiga, Akmal melanggar lampu isyarat merah disebabkan bimbang ditangkap.
Nasib tidak menyebelahinya apabila motosikal yang ditunggangnya dirempuh sebuah kereta hingga menyebabkannya cedera parah.
“Kejadian itu berlaku pada pukul 3 pagi. Ketika itu saya di depan, manakala kawan-kawan jauh di belakang. Apabila tiba di simpang tiga itu, saya langgar lampu isyarat.
“Kebetulan ada kereta waktu itu dan saya dirempuh sehingga dimasukkan ke ICU (unit rawatan rapi). Saya cedera parah dengan tangan kiri dan kaki kiri patah,” katanya.
Dia mengambil masa selama enam bulan untuk pulih hingga memaksanya menangguhkan peperiksaan Sijil Pelajaran Malaysia.
Dia berasa sangat menyesal kerana terlibat dalam lumba haram yang hampir meragut nyawa dan menjejaskan masa depannya.
“Selepas kejadian itu, saya jadi trauma untuk menunggang motosikal selama beberapa bulan. Saya benar-benar menyesal kerana terjebak dengan aktiviti lumba haram.
“Ia satu mimpi ngeri. Saya berharap anak muda di luar sana tidak melakukan kesilapan yang pernah saya lakukan,” ujar Akmal kesal.


Isuzu D-Max Stealth, bukan sebarang trak pikap
7 September 2020, 10:26 pm
Trak pikap ialah kenderaan komersial ringan yang banyak digunakan oleh golongan petani untuk mengangkut sayur-sayuran dan buah-buahan dari satu lokasi ke destinasi lain.
Peralihan masa hampir 40 tahun lalu menyaksikan trak pikap berubah dan tidak lagi dilihat sebagai satu kenderaan angkut buah di kawasan luar bandar.
Jentera ini menjadi sebahagian pilihan pengguna bandar bagi tujuan perseorangan malah tidak kurang juga untuk seisi keluarga. Trak pikap kini menerima penambahbaikan hingga mampu menawarkan keselesaan setanding sebuah kereta sedan.
Antara syarikat yang aktif menaik taraf dan memberi nilai tambah pada kenderaan trak pikap ialah Isuzu Malaysia.
Beberapa minggu lalu, Isuzu Malaysia memperkenalkan satu varian baharu bersifat eksklusif iaitu D-Max Stealth edisi terhad dengan tawaran cuma 180 unit.

Stealth ditempatkan sebagai varian paling mewah dalam keluarga D-Max di Malaysia, mendahului D-Max 3.0L, D-Max 1.9L (AT, Type-B dan Low Ride) serta versi Single Cab.

Model D-Max Stealth dibangunkan daripada varian premium D-Max AT tetapi mendapat pakej tambahan premium dan sentuhan baharu agar nampak lebih sporty.
Stealth dipasang enjin diesel turbo empat silinder 1.9 liter Ddi Blue Power yang menjana output maksimum 150PS pada 3,600rpm dan tork puncak 350Nm pada 1,800rpm-2,600rpm. Transmisi digunakan adalah automatik enam kelajuan dengan sistem pacuan empat roda.
Jurusolek Isuzu memilih warna hitam sebagai pengganti krom pada beberapa komponen termasuk gril depan, kemasan lampu depan dan lampu kabus selain kemasan bampar. Rel bumbung dan bampar belakang juga berwarna hitam.
Gril trak pikap ini ada garis kemasan halus berwarna perak untuk memadankan dengan gaya spoiler bampar depan.

Rim dua tona Stealth ini diperbuat menggunakan material aluminium dan sebesar 18 inci. Bahagian bawah pintu penumpang belakang dan pintu but trak pikap ini ditampal dekal Stealth.
Pereka Isuzu ada membuat penambahbaikan pada pintu but belakang untuk memudahkan pembukaan dan ini boleh dilakukan dengan hanya sebelah tangan.

Trak pikap ada pemijak sisi pintar. Komponen ini akan dibuka secara automatik sebaik pintu kenderaan dibuka untuk memudahkan penumpang pijak dan turun ke tanah. Pemijak sisi ini akan kembali ke tempat asal apabila pintu ditutup.
Tidak cukup dengan itu, ada lampu akan menyala secara automatik menerangi permukaan jalan semasa pemijak sisi dibuka untuk membolehkan anda turun dengan selamat khususnya di tempat gelap atau pada waktu malam.
Ruang dalaman trak pikap ini kelihatan sporty dengan tempat duduk berwarna merah hitam, menggabungkan penggunaan material kulit premium serta fabrik. Ada sulaman Stealth pada tempat sandar kerusi.
Keseluruhan kabin Stealth didominasi tona kelabu gelap dengan sentuhan kemasan warna hitam berkilat, seperti pada bahagian konsol tengah.

Isuzu D-Max Stealth juga dilengkapi kamera perakam digital pada bahagian depan dan belakang, menawarkan kualiti rakaman definisi penuh (Full HD) sama ada siang atau malam. Semua rakaman video akan disimpan dalam kad memori SD 32 gigabit.
Stealth dipasang sensor pengesan pergerakan untuk membuat rakaman dalam radius sudut 140 darjah. Rakaman dibuat sebaik mengesan ada pergerakan semasa kenderaan diparkir atau impak pelanggaran.

Kamera ini boleh dihubung pada telefon pintar pemilik menerusi sambungan Wi-Fi untuk memainkan semula rakaman video. Ini boleh dibuat jika pemilik sudah memuat turun aplikasi IROAD melalui Apple App Store atau Google Play.
Selain itu, pemilik Stealth dapat menikmati ciri Peninjau Sekeliling (AVM) dengan Panduan Imej 3D untuk memudahkan mereka meletak kenderaan atau meninjau objek di sekeliling kenderaan.
Sistem ini menggunakan empat unit kamera yang dipasang di sekeliling Stealth akan memberi pilihan paparan dari atas atau paparan 3D jika menolak tombol gear kepada gear undur.

Pemilik juga boleh menekan butang secara manual untuk aktifkan AVM jika mahu meninjau apa yang berada di sekeliling trak mereka.
Bampar depan juga ada sensor untuk membantu mereka semasa parkir kenderaan. Sensor akan hidup secara automatik sebaik kenderaan dipandu dan nyah aktif semasa kelajuan melepasi paras 25 kilometer sejam (kmj).
Apabila kelajuan dikurangkan hingga 20 kmj, sensor ini akan kembali aktif. Pemandu boleh mematikan fungsi ini jika mahu.
Isuzu D-Max Stealth didatangkan dengan jaminan istimewa tujuh tahun tanpa had perbatuan. Harga atas jalan tanpa insurans ialah :

Semenanjung Malaysia: RM125,799.20
Sabah : RM128,176.20
Sarawak : RM128,220.30


EU beri amaran kepada Serbia jangan pindah kedutaan ke Baitulmuqaddis
Oleh KOSMO!

7 September 2020, 9:52 pm
BRUSSELS, Belgium – Kesatuan Eropah (EU) menyuarakan rasa kesal dan kebimbangan serius hari ini berhubung komitmen Belgrade yang mahu memindahkan kedutaannya di Israel ke Baitulmuqaddis sekali gus menimbulkan kesangsian berhubung prospek penyambungan semula rundingan Serbia-Kosovo.
Presiden Serbia, Aleksandar Vucic dan Perdana Menteri Kosovo, Abdullah Hoti dijadual bertemu di Brussels untuk pusingan kedua rundingan empat mata tajaan EU bagi meleraikan pertelingkahan selama dua dekad selepas kedua-dua pihak terbabit dalam peperangan.
Rundingan itu menyusul selepas sidang kemuncak di White House di mana Vucic dan Hoti menandatangani persetujuan menambah baik hubungan ekonomi dan dalam kes Serbia, Belgrade menyuarakan komitmennya untuk memindahkan kedutaan Serbia dari Tel Aviv ke Baitulmuqaddis.
EU bagaimanapun masih komited kepada ‘penyelesaian dua negara’ di mana Baitulmuqaddis akan menjadi ibu kota kedua-dua negara Palestin dan Israel di masa hadapan.
Sehubungan itu, Brussels meminta Serbia yang merupakan calon negara anggota EU, supaya melaksanakan dasar luar yang selari dengan blok tersebut.
“Dalam konteks ini, sebarang langkah diplomatik yang mencabar pendirian EU mengenai Baitulmuqaddis adalah perkara yang boleh menimbulkan kebimbangan serius dan amat dikesali,” kata jurucakap hal ehwal luar EU, Peter Stano kepada pemberita di Brussels.

Presiden Amerika Syarikat (AS), Donald Trump memecah tradisi diplomatik apabila mengiktiraf Baitulmuqaddis sebagai ibu kota Israel pada Disember 2017 dan memindahkan kedutaannya ke kota tersebut. – AFP


MaGIC peruntuk geran RM10 juta untuk bantu usahawan
Oleh KOSMO!

7 September 2020, 9:27 pm
KUALA LUMPUR – Pusat Inovasi dan Kreativiti Global Malaysia (MaGIC) memperuntukkan geran berjumlah RM10 juta untuk Geran Padanan Impak Sosial (SIM) bagi membantu golongan usahawan yang terkesan ekoran pandemik Covid-19.
Ketua Pegawai Eksekutif MaGIC, Dzuleira Abu Bakar berkata, geran di bawah inisiatif lonjakan Perusahaan Sosial (SE) di bawah Pelan Jana Semula Ekonomi Negara (Penjana) itu bertujuan untuk membantu usahawan mengembalikan keupayaan mengumpul dana, meningkatkan kesedaran umum tentang inovasi sosial dan mengetengahkan solusi demi kepentingan masyarakat dan alam sekitar.

“Geran tersebut dilancarkan tepat pada masanya, memandangkan kebanyakan perusahaan sosial yang mengambil pekerja dalam kalangan golongan terpinggir dan komuniti B40 juga turut terkesan teruk berikutan krisis wabak berbahaya itu,” katanya.
Beliau berkata demikian bersempena pelancaran geran tersebut oleh Menteri Sains, Teknologi dan Inovasi, Khairy Jamaluddin di sini baru-baru ini.
SIM memberi keutamaan kepada permohonan yang membawa penyelesaian inovatif di dalam lima bidang utama dalam kehidupan harian iaitu jaminan makanan, kesihatan dan kesejahtaraan masyarakat, perlindungan alam sekitar serta pemeliharaan warisan.
Setiap permohonan layak mendapat geran padanan berjumlah antara RM5,000 hingga RM500,000.
Selain itu, Dzuleira menerangkan, MaGIC telah melancarkan kempen #BuyForImpact yang menggalakkan pelanggan dan pembeli mengubah pasaran semasa dengan membuat pilihan untuk berbelanja ke arah barangan hasil perusahaan sosial.
“Di bawah kempen #BuyForImpact, kami ingin meningkatkan saluran pasaran untuk perusahaan-perusahaan sosial di samping menyemai kesedaran sosial bahawa pilihan pembelian pengguna dan pembeli dapat membawa impak yang memanfaatkan generasi akan datang.
“Kempen ini juga dapat menggalakkan lebih ramai rakyat menjalinkan hubungan akrab dengan ekosistem inovasi sosial,” jelasnya.


Malakat Mall mampu kuatkan ekosistem usahawan Muslim
Oleh KOSMO!

7 September 2020, 10:28 pm
Oleh SUBKHI SUDARJI
CYBERJAYA – Menteri Pembangunan Usahawan dan Koperasi, Datuk Seri Wan Junaidi Tuanku Jaafar menyifatkan penubuhan pusat beli-belah Malakat Mall sebagai satu usaha strategik bagi menguatkan ekosistem ekonomi usahawan Muslim termasuk koperasi.
Beliau berkata, pusat beli-belah yang diasaskan oleh Koperasi Persatuan Pengguna Islam Malaysia (KoPPIM) itu boleh memanfaatkan lebih enam juta ahli koperasi di seluruh negara dalam usaha menyokong produk keluaran tempatan.
“Kerjasama KoPPIM dengan Malakat Mall ini mampu mentransformasikan landskap ekosistem koperasi di mana KoPPIM ditubuhkan bertujuan untuk menjadi sumber dana kepada pelaburan strategik terhadap Malakat Mall dalam usaha untuk membangunkan ekosistem ekonomi Islam.
“Ia menyumbang keuntungan koperasi selain pembelian dan belanja koperasi. Pulangannya lebih yang kita jangka dan akhirnya duit kita sendiri dibelanja di dalam negeri, bukan dibawa ke luar negara,” katanya pada sidang akhbar selepas merasmikan Malakat Mall dan Penyerahan Bantuan Koperasi Dalam PKPP Covid-19 , hari ini.
Wan Junaidi turut memaklumkan, pihaknya telah mengambil inisiatif tambahan menerusi Pelan Pemulihan Usahawan dan Koperasi yang dilancarkan pada 27 Mei lalu bagi memastikan momentum perniagaan usahawan mikro dan juga koperasi kembali stabil dalam jangka masa setahun.

Beliau berkata, pelan itu juga antara lain membantu usahawan terlibat mahupun koperasi memainkan peranan bagi memulihkan semula ekonomi negara pasca Covid-19.
“Jumlah peruntukan inisiatif pelan ini adalah sebanyak RM362.8 juta melibatkan 29 program merangkumi 18 program baharu dan 11 program sedia ada.
“Ia merupakan sokongan Kementerian dalam ekosistem keusahawanan negara bagi memulih operasi perniagaan yang terjejas dan seterusnya memastikan usahawan tempatan dan koperasi terus kekal berdaya saing,” katanya. – K! ONLINE


SPRM buka siasatan kes skandal tanah di Perak
Oleh NOR IDAYU BOSRO

7 September 2020, 10:07 pm
PUTRAJAYA – Suruhanjaya Pencegahan Rasuah Malaysia (SPRM) mengesahkan satu siasatan akan dijalankan terhadap isu pemberian tanah seluas 1,200 hektar di negeri Perak dipercayai untuk pembangunan ladang hutan yang didakwa mempunyai unsur penyalahgunaan kuasa.
Timbalan Ketua Pesuruhjaya Operasi, Datuk Seri Ahmad Khusairi Yahaya berkata, untuk itu pihaknya berharap semua pihak memberikan ruang bagi siasatan dijalankan secara telus dan profesional.
“Aduan berhubung isu skandal tanah di Perak susulan tersebar surat bertajuk ‘surat karam’ di media sosial baru-baru ini diterima daripada Parti Bumiputera Perkasa Malaysia (Putra) di Ipoh petang tadi.
“SPRM mengesahkan bahawa satu siasatan akan dijalankan terhadap aduan ini dan berharap semua pihak untuk tidak mengulas lanjut serta memberikan ruang bagi siasatan dijalankan secara telus dan profesional,” katanya dalam satu kenyataan di sini hari ini.
Terdahulu, Putra membuat laporan kepada SPRM berhubung pemberian tanah seluas 1,200 hektar di negeri Perak untuk pembangunan ladang hutan yang didakwa mempunyai unsur penyalahgunaan kuasa.
Naib Presidennya, Datuk Hamidah Osman berkata laporan itu dibuat susulan tular surat bertajuk ‘surat karam’ di media sosial memaparkan beberapa projek penerokaan hutan melibatkan individu yang mempunyai kaitan dengan kerajaan negeri. – K! ONLINE


Program kewangan Perintis bantu vendor, sub-kontraktor TM
Oleh MUHAMMAD IKHWAN IDERIS

7 September 2020, 9:50 pm
Telekom Malaysia Bhd. (TM) bekerjasama dengan 14 buah institusi kewangan untuk mewujudkan program kewangan vendor, Perintis yang menyediakan pembiayaan sehingga RM10 juta buat vendor dan sub-kontraktor TM.
Program tersebut adalah untuk menyediakan sokongan kewangan fleksibel dan mudah kepada rakan vendor TM bagi mempertingkatkan keupayaan serta daya maju mereka.
TM kini memiliki kira-kira 9,000 vendor tempatan yang mana 80 peratus daripadanya tergolong dalam perusahaan kecil dan sederhana.Ketua Pegawai Eksekutif Kumpulan TM, Imri Mokhtar berkata, di bawah program tersebut, rakan vendor TM bakal menerima kadar faedah pembiayaan yang kompetitif antara tiga hingga empat peratus setahun.
“Ini lebih rendah berbanding kadar di luar sana, iaitu kira-kira enam peratus,” katanya.
Beliau berkata demikian pada sidang akhbar yang diadakan di Pusat Konvensyen TM di sini semalam selepas majlis menandatangani memorandum persefahaman antara TM dengan 14 institusi kewangan terlibat.

Turut hadir Menteri Pembangunan Usahawan dan Koperasi, Datuk Seri Wan Junaidi Tuanku Jaafar dan Pengerusi TM, Tan Sri Mohd. Bakke Salleh.
Institusi kewangan terlibat dalam program Perintis adalah Bank Islam Malaysia Bhd., Maybank Islamic Bhd., CIMB Bank Bhd., Bank Muamalat Malaysia Bhd., RHB Islamic Bank Bhd., United Overseas Bank (Malaysia) Bhd., HSBC Bank Malaysia Bhd. dan Small Medium Enterprise Development Bank Malaysia Bhd.
Institusi lain adalah Bank Kerjasama Rakyat Malaysia Bhd., Perbadanan Usahawan Nasional Bhd., PMB Tijari Bhd., Bay Group Holdings Sdn. Bhd., Commerze Capital Sdn. Bhd. dan El-Nuwr Capital Sdn. Bhd.


Lelaki curi parang, buat kecoh ditahan
Oleh KOSMO!

7 September 2020, 10:35 pm
Oleh NUR SYAZWANA MANSOR
SUNGAI PETANI – Seorang lelaki mencuri sebilah parang dari sebuah kedai perkakasan sehingga menimbulkan kekecohan ditahan polis dalam kejadian di Taman Ria di sini hari ini.
Suspek yang berusia 31 tahun itu ditahan di kawasan bangunan kedai perumahan tersebut pada pukul 1 tengah hari tadi.
Ketua Polis Daerah Kuala Muda, Asisten Komisioner Adzli Abu Shah berkata, siasatan mendapati suspek masuk ke dalam sebuah kedai perkakasan dan melarikan sebilah parang.
“Suspek kemudian membuat kecoh sambil memegang parang  sehingga menimbulkan suasana panik dalam kalangan orang awam,” katanya.
Menurutnya,polis yang menerima laporan berhubung kejadian bergegas ke lokasi dan mendapati suspek sedang mengugut seorang lelaki dengan parang.

“Polis memberi amaran supaya suspek meletakkan parang,tetapi dia enggan sehingga menyebabkan berlaku pergelutan.
“Suspek akhirnya berjaya diberkas dan mengalami kecederaan antaranya bengkak dan luka di bahagian atas kening mata sebelah kiri,” ujarnya.
Tambahnya, siasatan mendapati suspek mempunyai 17 rekod jenayah lampau termasuk kesalahan di bawah Akta Dadah Berbahaya 1958.
“Suspek dibawa ke Hospital Sultan Abdul Halim di sini bagi mendapatkan rawatan,” katanya.
Kes disiasat di bawah Seksyen 380 dan Seksyen 506 Kanun Keseksaan kerana mencuri dan ugutan jenayah. -K! ONLINE


Perak II tamat kemarau kemenangan
Oleh KOSMO!

7 September 2020, 9:07 pm
Oleh Shamsul Kamal Amarudin
LUMUT – Ketua jurulatih Perak II, Abu Bakar Fadzim gembira dengan kejayaan pasukannya selepas membelasah Kuching FA 5-1 pada aksi Liga Premier di Stadium Majlis Perbandaran Manjung semalam.
Kemenangan itu berjaya memperbaiki kedudukan Perak II sekali gus keluar daripada kelompok dua terbawah dengan kini menduduki tangga kesembilan Liga Premier.
“Ini menunjukkan keupayaan kami untuk menjaringkan gol dengan jumlah yang besar dan turut membuktikan kemampuan pemain muda menggalas tanggungjawab apabila diletakkan dalam kesebelasan utama,” katanya pada sidang akhbar selepas perlawanan semalam.
Abu Bakar turut menyifatkan kemenangan pertama Perak II daripada lima perlawanan itu hadir disebabkan persediaan rapi mereka mempertingkatkan aspek kepantasan dan ketepatan hantaran termasuk melakukan perubahan formasi serta taktikal permainan.
Justeru, beliau berharap kemenangan itu dapat menyuntik motivasi barisan pemainnya yang 65 peratus daripadanya tidak pernah beraksi dalam Liga Premier bagi menghadapi baki lima perlawanan selepas ini.

“Impian kami untuk memperbaiki kedudukan dalam saingan liga. Saya mengharapkan komitmen yang lebih tinggi walaupun berdepan kekangan seperti kekurangan pemain berpengalaman dan hanya mampu beraksi dengan dua atau tiga pemain import,” jelasnya.
Dalam perkembangan lain, pengendali Kuching FA, Akira Higashiyama terpaksa akur  dengan keputusan itu berdasarkan komitmen ditunjukkan anak-anak buahnya yang sudah bekerja keras sepanjang perlawanan tersebut.
“Saya tidak boleh kata okay atau tidak mengenai prestasi pemain tetapi mereka sudah berusaha sedaya upaya,” katanya.
Jurulatih dari Jepun itu akan memastikan para pemainnya dapat meningkatkan prestasi menjelang perlawanan seterusnya menentang Sarawak United yang disifatkan sebagai ‘pertembungan Sarawak’ pada Sabtu ini. – K! ONLINE


Bank Islam sasar pertambahan jumlah pembiayaan bernilai RM1 bilion
Oleh MUHAMMAD IKHWAN IDERIS

7 September 2020, 9:35 pm
KUALA LUMPUR – Bank Islam Malaysia Bhd. (Bank Islam) menyasarkan pertambahan jumlah pembiayaan bernilai RM1 bilion dalam tempoh 12 bulan akan datang hasil kerjasama dengan enam pertubuhan profesional kesihatan.
Pertubuhan berkenaan adalah Persatuan Perubatan Malaysia, Pertubuhan Amal Perubatan Ibnu Sina Malaysia, Persatuan Farmasi Malaysia, Persatuan Optometrist Malaysia, Persatuan Pengamal Pergigian Swasta dan Persatuan Veterinari Malaysia.
Menerusi kerjasama tersebut, Bank Islam menawarkan produk penyelesaian kewangan lengkap kepada kira-kira 25,000 ahli persatuan terlibat, antaranya produk pembiayaan peribadi-i sehingga RM300,000 dengan tempoh pembiayaan sehingga 10 tahun pada kadar kompetitif.
Turut ditawarkan adalah produk perbankan perusahaan kecil dan sederhana, pembiayaan semula hartanah terutamanya rumah kedai dan penyelesaian pengurusan tunai.
Ketua Pegawai Eksekutif Bank Islam, Mohd. Muazzam Mohamed berkata, pihaknya kini mempunyai kira-kira 7,500 pelanggan daripada golongan profesional kesihatan dan melalui kerjasama itu, pihaknya berharap jumlah tersebut akan meningkat kepada 12,0000 pelanggan.
“Dua portfolio pelanggan runcit terbesar kami buat masa ini ialah kakitangan kerajaan dan pekerja syarikat berkaitan kerajaan (GLC).
“Kami turut melihat untuk mengadakan kerjasama dengan pertubuhan profesional lain, termasuk akauntan, jurutera dan arkitek,” katanya.
Beliau berkata demikian pada sidang akhbar selepas majlis menandatangani memorandum persefahaman (MoU) yang diadakan di sini semalam.


MDC Asia sasar buka 99 cawangan di seluruh negara
Oleh KOSMO!

7 September 2020, 9:32 pm
KUALA LUMPUR – Peneraju perkhidmatan perubatan halal dan patuh syariah swasta, MDC Asia Link Bhd. (MDC Asia), menyasarkan untuk membuka kira-kira 99 cawangan klinik perubatan, pergigian, pusat kesihatan dan farmasi di seluruh negara menjelang tahun 2025.
Ketua Pegawai Eksekutifnya, Dr. Aslan Bacho berkata, ketika ini pihaknya mempunyai 10 cawangan sekitar Lembah Klang sejak mula beroperasi pada tahun lalu.
Menurut beliau, fokus utama syarikat adalah untuk memastikan barangan penjagaan dan perkhidmatan kesihatan yang digunakan oleh masyarakat di negara ini selamat, suci, halal dan patuh syariah.

“Untuk tahun ini, kami dalam perancangan untuk membina sebuah hospital pergigian swasta pertama di negara ini yang akan menelan kos kira-kira RM15 juta.
“Tujuan utama penubuhan hospital ini adalah untuk menyediakan kesihatan pergigian terbaik di negara ini dengan membawa beberapa pakar pergigian luar negara,” katanya pada sidang akhbar di sini semalam.
Mengulas mengenai perancangan masa hadapan, selain sasaran 99 cawangan, Aslan turut memaklumkan bahawa pihaknya menyasarkan untuk memiliki 10 hospital pergigian di seluruh negara dan tersenarai di Bursa Malaysia.
“Selain itu, kami juga sedang menghasilkan produk material pergigian pertama yang akan mendapat sijil halal daripada Jabatan Kemajuan Islam Malaysia (Jakim) .
“Kita juga merancang untuk melebarkan sayap perniagaan ke luar negara seperti Brunei, Indonesia, Thailand dan Singapura,” ujarnya.


Kuala Lumpur bakal jumpa dua lawan sebenar
Oleh MUHAMMAD ZUHAILY BADLISHAH

7 September 2020, 8:50 pm
KUALA LUMPUR – Kuala Lumpur (KL) kini melebarkan rekod enam perlawanan tanpa kalah selepas terdahulu mencatat kemenangan 2-0 ke atas Kelantan United dalam aksi Liga Premier di Stadium Sultan Mohamed ke-IV, Kota Bharu pada Sabtu lalu.
Kemenangan itu meletakkan KL pada landasan tepat untuk layak secara automatik ke saingan Liga Super musim depan apabila ketika ini menduduki tangga kedua Liga Premier dengan 14 mata.
Bagaimanapun, skuad The Hawks itu bakal berdepan tugas lebih sukar apabila dijadualkan menentang pasukan tempat ketiga, Terengganu FC II (TFC II) pada Sabtu ini sebelum bertemu pendahulu Liga Premier, Pulau Pinang minggu depan.
“Kemenangan ke atas Kelantan United sangat memuaskan kami kerana buat kali pertama kami berjaya memastikan gawang tidak dibolosi selepas enam perlawanan liga berlangsung.
“Dua perlawanan selepas ini pastinya sangat getir kerana kami akan berdepan TFC II dan Pulau Pinang. Kedudukan TFC II tidak jauh dengan kami, manakala Pulau Pinang pula masih belum tewas lagi musim ini.
“Secara keseluruhan, saya sangat gembira kerana KL berada pada landasan yang betul dan saya harap semua pemain dapat mengekalkan momentum sekarang untuk baki perlawanan musim ini,” kata ketua jurulatih KL, Nidzham Adzha Yusof.

Sebagai rekod, penyerang import dari Brazil, Paulo Josue muncul wira apabila meledak dua gol pada minit ke-62 dan 92 untuk menghadiahkan tiga mata buat KL ketika menentang Kelantan United minggu lalu.
Ia sekali gus membolehkan KL mencatat kemenangan ketiga liga berturut-turut buat kali pertama sejak 2017 selepas terdahulu menewaskan UKM FC dan Sarawak United dengan kedua-duanya menerusi keputusan 2-1. – K! ONLINE


Rosak patung berhala, pengerusi kuil didenda RM3,000
Oleh NUZULSHAM SHAMSUDDIN

7 September 2020, 6:41 pm
KUALA LUMPUR – Perbuatan seorang pengerusi kuil yang merosakkan patung berhala kerana kecewa doa tidak dimakbulkan memakan diri apabila dia didenda RM3,000 oleh Mahkamah Majistret di sini, hari ini.
Majistret Aina Azahra Arifin menjatuhkan hukuman denda itu terhadap M. Balasubramaniam, 40, selepas lelaki itu mengaku bersalah atas pertuduhan yang disabitkan ke atasnya.
Mahkamah turut memerintahkan Balasubramanium dipenjara lima bulan lagi sekiranya gagal membayar jumlah denda itu dan tertuduh membayarnya.
Mengikut pertuduhan, tertuduh yang belum berkahwin itu didakwa telah merosakkan 13 buah patung berhala dengan niat mengaibkan agama Hindu di Kuil Sri Maha Kaliamman Veeraganapathi di Jalan Intan Batu 3  Sungai Besi, di sini pukul 8 pagi pada 15 Julai 2019.
Berikutan itu pertuduhan dikemukakan mengikut Seksyen 295 Kanun Keseksaan dan boleh membawa hukuman penjara maksimum dua tahun, atau denda ada kedua-duanya sekali jika sabit kesalahan.
Difahamkan kerugian bagi kesemua patung berhala yang dirosakkan tertuduh bernilai RM57,100.

Terdahulu Timbalan Pendakwa Raya Illya Syaheedah Mohd. Razif memohon mahkamah mengenakan hukuman setimpal sebagai pengajaran kerana kesalahan yang dilakukan adalah kepentingan awam dan melibatkan rumah ibadat.
Bagaimanapun Balasubramaniam yang tidak diwakili peguam merayu agar dikenakan hukuman ringan kerana menyesal dan insaf dengan perbuatannya.
“Saya mengaku merosakkan berhala itu dengan besi kerana ketika itu saya  tertekan apabila doa saya tidak dimakbulkan. Anak saudara saya meninggal dunia kerana kanser,” katanya. – K!ONLINE


Kluster PUI Sivagangga antara empat kluster tamat
Oleh NOR IDAYU BOSRO

7 September 2020, 7:59 pm
PUTRAJAYA – Kluster PUI Sivagangga yang dikategarikan sebagai super-spreader dan merekodkan 45 kes sebelum ini diisytihar tamat hari ini menjadikan jumlah keseluruhan kluster tamat sebanyak 95.
Ketua Pengarah Kesihatan, Tan Sri Dr. Noor Hisham Abdullah berkata, tiga kluster lain yang turut diisytihar tamat adalah Kluster Muda, Meranti dan Kurau selepas tiada kes baharu selama 28 hari.
“Sejumlah 95 kluster telah tamat pengawasan dan pemantauan 28 hari.
“Hari ini (semalam), Kluster PUI Sivagangga antara empat kluster tamat tempoh pengawasan dan pemantauan kerana tiada kes baharu selepas 28 hari atau dua kali tempoh inkubasi,” katanya menerusi laman Twitter.
Sementara itu, Noor Hisham berkata, tiga lagi kluster tamat adalah Kurau, Muda dan Meranti yang masing-masing merekodkan lima, tiga dan dua kes sebelum ini.
“Semua kes jangkitan dalam kluster tersebut melibatkan warganegara. Bagaimanapun, tiada kes kematian dilaporkan di empat kluster terbabit,” katanya. – K! ONLINE


Prosiding pendengaran pembubaran DUN Sabah bersambung esok
Oleh KOSMO!

7 September 2020, 6:35 pm
Oleh MOHD. HUSNI MOHD. NOOR
PUTRAJAYA – Mahkamah Rayuan hari ini menangguhkan prosiding pendengaran permohonan 33 wakil rakyat berhubung pembubaran Dewan Undangan Negeri (DUN) Sabah oleh Yang Dipertua Negeri Sabah Tun Juhar Mahiruddin pada 30 Julai lalu.
Hakim Datuk Abdul Karim Abdul Jalil yang mengetuai panel tiga hakim menetapkan prosiding disambung esok.
Ia dibuat selepas mendengar hujahan peguam Datuk Firoz Hussein Ahmad Jamaluddin yang mewakili Tan Sri Musa Aman dan 32 Adun Sabah , serta Peguam Besar Negeri Sabah Brenndon Keith Soh.
Panel hakim yang turut dianggotai Datuk Abu Bakar Jais dan Datuk Supang Lian itu menetapkan prosiding dijangka bermula jam 12 tengah hari esok dimana peguam Datuk Dr Cyrus Das yang mewakili Tan Sri Shafie dan kerajaan Sabah akan menyambung hujahan.
Seterusnya hujahan daripada peguam Suzana Atan yang mewakili Suruhanjaya Pilihanraya (SPR) dan hujahan balas dari Datuk Firoz Hussein.

Pada 26 Ogos lalu, Pesuruhjaya Kehakiman, Leonard David Shim membuat keputusan berkenaan selepas mendengar hujah peguam, Tengku Fuad Tengku Ahmad yang mewakili 33 ADUN terbabit yang mengemuka permohonan semakan terbabit dan hujah Peguam Besar Negeri, Brenndon Keith Soh.
Malah, sebelum ini juga, Peguam Besar Negeri Sabah, Brandon Keith Soh menetapkan keputusan Yang di-Pertua Negeri, Tun Juhar Mahiruddin adalah menggunakan kuasa budi bicara dan tidak boleh dicabar.
Susulan pembubaran itu, Suruhanjaya Pilihan Raya menetapkan 26 September depan sebagai hari pengundian pilihan raya negeri (PRN) Sabah. – K! ONLINE


MCA masih belum sertai PN
Oleh KOSMO!

7 September 2020, 8:06 pm
Oleh NUR SHARIEZA ISMAIL
SEPANG – MCA memberi bayangan parti itu masih belum menyertai Perikatan Nasional (PN) secara sah.
Presidennya, Datuk Seri Dr. Wee Ka Siong berkata, bagaimanapun sebagai salah sebuah parti yang membentuk Kerajaan Persekutuan, MCA akan sentiasa memberi sokongan penuh tanpa berbelah bahagi kepada Barisan Nasional (BN).
“Saya hanya hendak kata dalam konteks BN ia mengandungi UMNO, MCA, MIC dan Parti Bersatu Sabah (PBS). Itu sahaja, jadi kita adalah sebahagian daripada kerajaan memerintah iaitu Kerajaan PN,” katanya dalam sidang akhbar selepas merasmikan platform e-dagang Shopmy Airports di Lapangan Terbang Antarabangsa Kuala Lumpur (KLIA) di sini hari ini.
Hadir sama, Pengerusi Malaysia Airports, Datuk Seri Dr. Zambry Abd. Kadir dan Ketua Pegawai Eksekutifnya, Datuk Mohd. Shukrie Mohd. Salleh.
Beliau mengulas sama ada MCA sudah didaftarkan secara rasmi dalam PN bagi mendukung perikatan itu sebagai gabungan besar mewakili kerajaan pemerintah.

Sebelum ini, media melaporkan PN dijangka disertai oleh lima parti termasuk daripada komponen BN yang telah membuat pendaftaran dengan Jabatan Pendaftar Pertubuhan (ROS) bagi menubuhkan perikatan itu. – K! ONLINE